Saturday (6/25) Sifac: Suk Ma Wo ac Ma Pwacye - Word Of Knowledge | USA\nTia pac na ekla nusesr misenge in akilen ke mwe read se inge ac in kupasri nuke moul lasr sifwana. Wal suc ma utuku nusesr kut in orekmakin ma inge in tia mwe eyense. Ma inge utuku nusesr kut in orekmakin in loacng nuselos suc ma enenu. Wal suc ma kut oasr kac, kut in aollah pusraclos suc ma kofla in wi kahslah ke enenu lalos ac oacpac kut in suk lac kasru fuka ma ku in akfasryeyuck nuselos suc enenu\nSifac: Suk Ma Wo ac Ma Pwacye\nMwe Read: Amos 5:10-15\nSurleigh Y. Tara\nMwe read se inge akkuteya la Mwet Pahluh Amos el akkalemye nusin tulik nutin Israel ke ma koluk ac sufwal lalos. Pohloh mwe read se inge sramsramkin nusin mwet Israel suc ma oasr ma wal fulat. Elos pa oracllah a akfasrye kain in akwuck nusin mwet in pacl soh. Kut kalem ke mwet read uh lac oasr na yohk lain lalos nusin elos suc ma srike in akfasrye ma suwos. Ke sripen eyense pac lalos nusin elos suc oasr kasrpeyac, Mwet Pahluh Amos el elakin nuselos in kalem kac lac elos tia fwasr ke akwuck lun God suc pa sie akwuck in liyacng mwet sukasrup. Ke sripen lihkeke ac srahngesr lohnkahs lalos in kunaoslah akwuck lun God, elos e tufwa tia pulakin wolana iyen loom wowo suc ma musaelah. E tufwa oasr ma koluk sikyak nusin mutan kiacyalos. Ma elos musaelah elos e tufwa tia wi pulakin wo iye ac loom selos kutu pacna mwet pa e ilyak in muta we. Fukun sak sunaclos, elos e tia wi pulakin insewowo kac meyen mwet sayac e kosrani ke fukun sak sunaclos. Pa inge kut macta ke seakosten lalos suc akkalemye kasrkusrak lun God.\nTia pac na ekla nusesr misenge in akilen ke mwe read se inge ac in kupasri nuke moul lasr sifwana. Wal suc ma utuku nusesr kut in orekmakin ma inge in tia mwe eyense. Ma inge utuku nusesr kut in orekmakin in loacng nuselos suc ma enenu. Wal suc ma kut oasr kac, kut in aollah pusraclos suc ma kofla in wi kahslah ke enenu lalos ac oacpac kut in suk lac kasru fuka ma ku in akfasryeyuck nuselos suc enenu. Sie pac ma mwe lutlut se inge akkalemye nusesr uh pa, akwuck ma mwet uh oracllah in tia ase kasrpweyacsr mukena, uh in ma in kasrpweyack mwet saya meet. Yohk na ma inge in fwasr fwal nuke lungse ac akwuck lun God. Lungse ac akwuck lun God ma e wo nuser kut fin fasr kac.\nMa yohk sripac se ke mwe lutlut se inge uh pa, kut enenu in fwasr ke akwuck lun God. Kut fin oru ouinge, mwe insewowo lun God e tufwa putat nu fasr ke sripen ma wo ac pwaye mukena tuku yurin God me. Pacnang moul lasr uh pa in suk ma wo ac pwaye mukena suc pa ma sumusla ke Bible Mutal natusr uh.\nPrevPreviousFriday (6/24) Sifac: Fahkack Sruhnga Yohk Nuhke Ma Pwacye\nNextSanri (6/26) Sifac: Etuh A Pihlesruh Kohllah Nuhke OngaiyacNext


BIBLE MUTAL ZEPHANIAH 1\nTukakinyen Book Lal ZEPHANIAH\nMwet palu Zephaniah el tuh luti ke tafun pacl tok in yac onfoko meet liki Christ, sahp inmasrlon yac singoul meet liki ke Tokosra Josiah el sifil oru oakwuk sasu lal ke ouiyen alu nu sin God in yac 621 B. C. Book se inge sramsram yohk ke kas ma mwet palu puspis nuna fahkak meet ke sripa inge: sie len in ongoiya lulap ac kunausten ac fah sikyak, ac mwet Judah ac fah kaiyuk ke alu lalos nu sin god saya. Leum God El fah oayapa kai mutunfacl saya. Jerusalem el finne kunausyukla, tusruktu in kutu pacl tok, siti sac ac fah sifil musaiyukyak, ac mwet inse pusisel ac suwoswos fah muta we.\nLen in nununku lun LEUM GOD 1:1—2:3\nOngoiya lulap nu sin mutunfacl atulani lun Israel 2:4–15\nOngoiya ac sifil folokyak lun Jerusalem 3:1–20\n1 Pa inge pweng ma LEUM GOD El tuh sang nu sel Zephaniah in pacl ma Josiah wen natul Amon el tokosra lun Judah. (Zephaniah el ma in fita lal Tokosra Hezekiah kacl Amariah, Gedaliah, ac Cushi.) 2 Tok 22:1—23:30; 2 Chr 34:1—35:27\nLen Ma LEUM GOD El Oru Nununku Lal\n2 LEUM GOD El fahk, “Nga ac kunausla ma nukewa fin faclu, 3 mwet nukewa wi kosro, won, ac ik. Nga fah kunausla mwet koluk nukewa. Nga fah kunausla mwet nukewa, ac wangin kutena mwet ac fah painmoulla. Nga, LEUM GOD, fahk ouinge.\n4 “Nga fah akkeokye mwet Jerusalem ac mwet Judah nukewa. Nga fah eela tuh in wanginla nufon inken alu nu sel Baal in acn we, ac wangin sie fah ku in esam mwet tol pegan su kulansupwal. 5 Nga fah kunausla kutena mwet su fanyak nu fin lohm uh ac alu nu ke faht, malem, ac itu uh. Nga fah oayapa kunausla mwet su alu nu sik ac wuleang mu elos ac orekma na nu sik, a elos sifilpa orek wulela ku nu sin god Molech.* Molech: Molech el sie god lun mwet Ammon (liye Lev 18:21) su pangpang pac Milcom. 6 Nga fah kunauselosla su forla ac tia sifil kulansupweyu, elos su tila fahsr nu yuruk ku suk kolyuk luk.”\n7 Len in nununku lun LEUM GOD apkuranme, ke ma inge kowos in misla ye mutal. LEUM GOD El akoo in onela mwet lal oana kosro nu ke mwe kisa, ac El suli mwet lokoalok in orani ac usla nufon koanon acn Judah. 8 LEUM GOD El fahk, “Ke len sac, nga fah onela mwet kol ac sou lun tokosra, ac elos nukewa su oru facsin lun mwetsac. 9 Nga fah kaelos nukewa su alu oana mwet pegan, ac elos su uniya mwet ac pisre ma lalos in nwakla lohm sin mwet leum lalos ke ma wap.”\n10 Ac LEUM GOD El oayapa fahk, “In len sac, kowos ac fah lohng pusren tung sisken Mutunpot Ik in Jerusalem. Kowos ac fah lohng pac tung tutaf in acn su tufahna musaiyuk in siti uh, ac sie pusra lulap su ngirla fineol uh me. 11 Kowos su muta tafunyen ten in siti uh in tung ac wowoyak ke pacl se kowos lohngak ma inge, mweyen mwet kuka nukewa elos misa!\n12 “In pacl sac nga fah eis kutu lam ac tolak acn nukewa Jerusalem. Nga fah kalyei mwet su pangon elos fas in ma nukewa ac su lulalfongi kaclos sifacna, ac fahk nu selos sifacna, ‘LEUM GOD El tiana oru kutena ma, finne nu ke wo ku nu ke koluk.’ 13 Mwe kasrup lalos ac fah pusrla, ac lohm selos kunausyukla. Elos fah tiana muta in lohm ma elos musaela, ku nim wain ma tuku ke ima in grape lalos.”\n14 Len lulap lun LEUM GOD apkuranme — arulana fototome, ac ac sa na tuku! Len sac ac fah sie len na upa, mweyen finne mwet mweun na pulaik se, el ac wowoyak pac ke keok. 15 Ac fah sie len in kasrkusrak, sie len in ongoiya ac keok, len in musalla ac kunanula ma nukewa, sie len lohsr ac ohk lulap, sie len pukunyeng ac lohsr matoltol, 16 sie len sessesla ke pusren mwe ukuk lun mweun, ac pusren sasa lun mwet mweun ke elos mweuni pot ku ac tower fulat lun siti uh.\n17 LEUM GOD El fahk, “Nga fah sang mwe ongoiya lulap nu fin mwet uh ac elos nukewa fah fahsr kahlimin acn uh oana mwet kun. Elos orekma koluk lainyu, ac inge srah kaclos ac fah okwokla oana kof, ac mano misa lalos ac fah oan kulawi fin fohk uh.”\n18 Ke len se LEUM GOD El ac akkalemye kasrkusrak lal uh, finne gold ku silver nukewa lalos tiana ku in molelosla. Faclu nufon ac fah firiryak ke fulen kasrkusrak lal. El ac fah aksafyela moul lun mwet nukewa su muta fin faclu ke sie safla su ac sikyak in kitin pacl na.\n1:1 2 Tok 22:1—23:30; 2 Chr 34:1—35:27\n*1:5 Molech: Molech el sie god lun mwet Ammon (liye Lev 18:21) su pangpang pac Milcom.


BIBLE MUTAL LUO CHRONICLE 13\n☰ LUO CHRONICLE 13 ◀ ▶\nMweun Lal Abijah Nu Sel Jeroboam\n(Sie Tokosra 15:1–8)\n1 In yac se aksingoul oalkosr lal Tokosra Jeroboam lun Israel, Abijah el tokosrala lun Judah. 2 El leum in Jerusalem ke yac tolu. Nina kial pa Micaiah, acn natul Uriel, sie mwet in siti Gibeah.\nMweun se srola inmasrlol Abijah ac Jeroboam. 3 Abijah el srukak mwet mweun angfoko tausin, ac Jeroboam el lainul ke mwet mweun oalfoko tausin.\n4 Un mwet mweun inge osun infulan eol in acn Ephraim. Tokosra Abijah el utyak Fineol Zemaraim ac pangla nu yorol Jeroboam ac mwet Israel, ac fahk, “Porongo ma nga ac fahk uh! 5 Ya kowos nikin lah LEUM GOD lun Israel El tuh orala wulela se nu sel David su tia ku in musalla, mu el ac tulik natul ac fah tokosra fin Israel nwe tok? 6 Jeroboam, wen natul Nebat, el tuh orek lokoalok lainul Solomon, tokosra lal. 7 Toko, el orani sie un mwet lusrongten, ac elos pahtok lungse lalos nu facl Rehoboam, wen natul Solomon, su srakna fusr ac mwalna ke inkanek in lainulos. 8 Ac inge kowos ako in mweun lain tokosrai se su LEUM GOD El sang nu sin fita lal David. Oasr un mwet mweun lulap lowos, ac oasr pac yuruwos cow mukul fusr orekla ke gold, ma Jeroboam el orala tuh in god lowos. 9 Kowos lusla mwet tol lun LEUM GOD, su ma in fwil natul Aaron, ac kowos lusla pac mwet Levi. Na kowos srisrngiya mwet in aolulos, oana ouiya su orek in mutunfacl saya. Kutena mwet su use soko cow mukul, ku sheep itkosr, el ku in sifacna oru tuh elan sie mwet tol lun ma su kowos pangon god lowos ingan.\n10 “A funu kut, kut srakna kulansupu LEUM GOD lasr, ac kut tiana fahsr lukel. Mwet tol su ma in fita lal Aaron, elos srakna oru ma kunalos, ac mwet Levi kasrelos. 11 Lotutang nukewa ac eku nukewa elos esukak mwe keng nu sel, ac oru mwe kisa ke kosro ma fonna isisyak. Elos sang mwe kisa bread nu fin sie tepu aknasnasyeyukla fal nu ke oakwuk lun alu. Ac eku nukewa elos akosak lam uh fin sukan lam gold. Kut oru na ma LEUM GOD El sapkin, a kowos sisella. 12 God sifacna El mwet kol lasr, ac mwet tol lal elos wi kut inge. Elos sruokya mwe ukuk ac akola in ukya in pangon kut nu ke mweun lain kowos. Mwet Israel, nimet kowos mweun lain LEUM GOD lun papa tomowos! Kowos ac tia ku in kutangla!”\n13 In pacl sac pacna, Jeroboam el tuh supwala kutu sin mwet mweun lal ah in kasrik ut tukun mwet Judah, na mwet lula elos tu meet ac ngetang nu selos. 14 Mwet Judah elos tapulla ac liye tuh na rauniyukla elos, na elos pang nu sin LEUM GOD Elan kasrelos, ac mwet tol elos ukya mwe ukuk. 15 Na mwet Judah elos sala ke pusra lulap, ac Abijah el kol mwet inge ke mweun lalos. God El kutangulla Jeroboam ac mwet mweun lun Israel. 16 Mwet Israel elos kaing liki mwet Judah, ac God El oru tuh mwet mweun lun Judah in arulana ku lukelos. 17 Abijah ac mwet mweun lal orala kutangla na yohk fin mwet Israel. Mwet lumfoko tausin sin mwet ma pisrla ke mweun lun mwet Israel pa anwuki ke mweun sac. 18 Ouinge mwet Judah elos kutangla mwet Israel, mweyen elos filiya finsrak lalos in LEUM GOD lun papa tumalos.\n19 Abijah el ukwe mwet mweun lal Jeroboam ac sruokya siti lal inge: Bethel, Jeshanah, ac Ephron, oayapa inkul ma oan apkuran nu ke kais sie siti inge. 20 Ke lusen pacl Abijah el leum, Jeroboam el tiana sifil ku. Saflaiyel LEUM GOD El unilya, ac el misa.\n21 Ouinge Abijah el yokyokelik ke ku lal. Oasr mutan singoul akosr kial, ac el papa tumun wen longoul luo ac acn singoul onkosr. 22 Ma nukewa saya ke sramsram matu kacl Abijah, ma el fahk ac ma el oru, simla ke Sramsram Matu lal Iddo Mwet Palu.


BIBLE MUTAL ZECHARIAH 1\nTukakinyen Book Lal ZECHARIAH\nBook lal Zechariah oasr ip yohk luo kac: (1) Chapter 1–8 Kas in palu sel mwet palu Zechariah, ma simla inmasrlon yac 520 nu ke 518 B. C. meet liki Christ. Ma simla inge srumun yokna ke aruruma, ac ke folokyak lun Jerusalem, ke sifilpa musaiyuk lun Tempul, ke aknasnasyeyuk mwet lun God, ac ke tuku lun Messiah. (2) Chapter 9–14 Orekeni ma fwackyak ke tawiyen Messiah ac ke nununku safla.\nMwe sensenkakin ac mwe finsrak 1:1—8:23\nNununku nu sin mutunfacl atulani Israel 9:1–8\nKapkapak ac misla nu ke pacl fahsru 9:9—14:21\nLEUM GOD El Pangon Mwet Lal In Foloko Nu Yorol\n1 In malem se akoalkosr ke yac se akluo in pacl Darius el Tokosra Fulat lun Persia, LEUM GOD El sang kas inge nu sel mwet palu Zechariah, su wen natul Berechiah, su ma natul Iddo. Ezr 4:24—5:1; 6:14 2 LEUM GOD Kulana El fahkang nu sel Zechariah in fahk nu sin mwet uh, “Nga, LEUM GOD, tuh arulana kasrkusrak sin mwet matu lowos, 3 tusruktu inge nga fahk nu suwos, ‘Kowos foloko nu yuruk, ac nga fah folokot nu yuruwos. 4 Nimet kowos oana mwet matu lowos. In pacl loes somla, mwet palu elos tuh fahkak kas luk nu selos, ac fahk mu elos in tia sifil moulkin moul koluk, ac tia sifil oru ma koluk.’ A elos tiana porongeyu ku akosyu. 5 Mwet matu lowos ac mwet palu ingo elos wanginla. 6 Nga tuh sang sap luk nu sin mwet kulansap luk, mwet palu, kas in akesmakyalos, tusruktu elos tiana lohang nu kac, oru elos tuh keokkin seakos lalos. Na elos auliyak ac fahkak lah elos akilen lah nga, LEUM GOD Kulana, tuh kalyaelos fal nu ke ouiyalos, oana ke nga sulela in oru.”\nAruruma Lun Mwet Palu Ke Horse Uh\n7 In yac se akluo lal Tokosra Fulat Darius, ke len aklongoul akosr in malem se aksingoul sie (malem in Shebat), LEUM GOD El ikasla nu sik sie mwe fahkak in sie aruruma ke fong. 8 Nga tuh liye mwet se kasrusr fin soko horse srusra. El tui inmasrlon sak myrtle infahlfal se, ac oasr pac kutu horse tokol — kutu srusra, kutu tuhntun, ac kutu fasrfasr. Fwack 6:4; Fwack 6:2 9 Na nga siyuk sel, “Leum se, mea kalmen horse ingan?”\nNa lipufan se ma kaskas nu sik ah topuk ac fahk, “Nga fah akkalemye nu sum lah mea kalmac. 10 LEUM GOD El sap elos in som ac tuni lah mea orek faclu.”\n11 Na elos tuh fahk nu sin lipufan sac, “Kut foroht forma fin faclu nufon ac konauk tuh na faclu arulana wanginla ku la, ac misla na.”\n12 Na lipufan sac fahk, “LEUM GOD Kulana, kom tuh kasrkusrak sin Jerusalem ac sin siti nukewa lun Judah ke yac itngoulla. Ac putaka lula na kom fah akkalemye pakomuta lom nu selos?”\n13 LEUM GOD El topuk lipufan sac ke kas in akwoye, 14 ac lipufan sac fahk nu sik nga in sulkakin kas ma LEUM GOD El fahk inge: “Nga arulana nunku yohk ke Jerusalem, siti mutal luk, 15 ac nga kasrkusrak sin mutunfacl su okak ac mutana in misla, mweyen ke pacl se ma nga srusruok mulat luk sin mwet luk, mutunfacl ingan tuh akyokye keok nu sin mwet luk upa liki meet ah. 16 Na pa nga foloko nu Jerusalem in tuh akkalemye pakomuta luk nu ke siti sac. Tempul luk ac fah folokyak, ac siti uh ac fah sifil musaiyukla.”\n17 Lipufan sac fahk pac nu sik in sulkakin kas inge: “LEUM GOD Kulana El fahk mu siti nukewa lal ac fah sifilpa akkasrupyeyuk, ac El fah sifilpa eisla Jerusalem tuh in ma lal sifacna.”\nAruruma Ke Koen Cow Uh\n18 In sie pac aruruma nga liye koen cow akosr. 19 Na nga siyuk sin lipufan se ma kaskas nu sik ah, “Mea kalmen koac inge?”\nEl topuk ac fahk, “Elos akkalemye ku lulap lun faclu ma akfahsryelik mwet Judah, mwet Israel, ac mwet Jerusalem.”\n20 Na LEUM GOD El ikasla nu sik ac nga liye mwet orekma akosr utuk hammer. 21 Ac nga siyuk, “Mea mwet inge tuku in oru uh?”\nEl topuk ac fahk, “Elos tuku in aksangengye ac kunausla mutunfacl nukewa su tuh arulana itungya acn Judah ac akfahsryelik mwet we.”\n1:1 Ezr 4:24—5:1; 6:14\n1:8 Fwack 6:4; Fwack 6:2


Meac Nga Enenuh in Etuh ke Orekma Kuhpahtol nuh sin Tuhlihk Fuhsr uh?\nRITI KE Abbey Abkhaz Abui Acholi Afrikaans Albanian Alur American Sign Language Arabic Argentinean Sign Language Armenian Assamese Attié Australian Sign Language Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivian Sign Language Boulou British Sign Language Bulgarian Cakchiquel (Central) Cambodian Catalan Cebuano Chichewa Chilean Sign Language Chinese (Simplified) Chinese (Traditional) Chitonga Chitonga (Malawi) Chitumbuka Chiyao Chokwe Chol Chopi Chuukese Chuvash Cibemba Cinamwanga Cinyanja Colombian Sign Language Croatian Czech Damara Dangme Danish Dayak Ngaju Digor Drehu Dutch Ecuadorian Sign Language Edo Efik English Estonian Ewe Faroese Fijian Finnish Finnish Sign Language Fon French Ga Galician Garifuna Georgian German Gokana Greek Guarani Gujarati Gun Guéré Haitian Creole Hausa Hebrew Herero Hiligaynon Hindi Hmong (White) Hungarian Hungarian Sign Language Iban Ibanag Ibinda Igbo Iloko Indonesian Irish Isoko Italian Italian Sign Language Japanese Japanese Sign Language Javanese Jula Kabuverdianu Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisonge Kongo Konkani (Roman) Korean Korean Sign Language Kosraean Krio Kwangali Kwanyama Lamba Latvian Lenje Lhukonzo Lingala Lithuanian Lomwe Luganda Lunda Luo Macedonian Macua Malagasy Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mexican Sign Language Mixe Mizo Mongolian Myanmar Nahuatl (Central) Nahuatl (Guerrero) Nahuatl (Huasteca) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Otomi (Mezquital Valley) Palauan Pangasinan Papiamento (Aruba) Papiamento (Curaçao) Paraguayan Sign Language Persian Peruvian Sign Language Pidgin (Cameroon) Polish Polish Sign Language Ponapean Portuguese Portuguese (Portugal) Punjabi Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Russian Sign Language Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tarascan Tatar Telugu Tetun Dili Thai Tlapanec Tojolabal Tongan Toraja Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Urdu Urhobo Uruund Uzbek Valencian Venezuelan Sign Language Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nKIHSEN SIYUCK 8\nKe kais sie yac, sun million sin mwet uh sruhinkuhiyucki kuh oasr ma kuhpahtol orek nuh seltahl, ac mwet fuhsr uh pa kwacna orek ma inge nuh se uh.\nMukul se ma luhngse in ahkkulukyacl Annette inge kihpackihnilyac nuh infohk ah. El fahk: “Nga wowoyak, tuhsruhktuh wacngihn puhsra som liki oaclihk. Nga sinuckuhnuhl, fohtohngohl, fuhskwel ac kuhlausuhl. Tuhsruhktuh, ke el sang mitmit sac fakihsyucwi ac, nga sa na in muhnahslah.”\nMeac kom ac oruh fin sikyak nuh sum ohiyac se inge?\nKom finne ahkolah, sahp kom arlac lohacng ac taran ke kom fahsr ke inkacnek uh ke fong, tuhsruhktuh kom ac kuh pac in sun ma upac. Bible uh fahk: “Mwet muhi uh tiac eis kuhtanglah pacl nuhkewa, . . . mwet ma fahsr ke orekma tiac eis wal fuhlwact pacl nuhkewa. Ma ohnglah ohiyac uh sikyak nuh sin mwet nuhkewa.”—Ecclesiastes 9:11.\nKuhtuh tuhlihk fuhsr suc oacna Annette inge, eltahl ahkkulukyeyuck sin mwet suc eltahl tiac etuh. Kuhtuh sin tuhlihk inge ahkkulukyeyuck sin mwet suc eltahl etuh kuh mwet in sucu laltahl uh. Pa inge ma sikyak nuh sel Natalie suc sie sin tuhlihk fuhsr ma mwet tuhlan se lal ahkkulukyacl ke el yac 10 matwac. El fahk: “Nga arlacna sahngweng ac mwekihn, pwacnacng ke muhtwacwacackiyac ah nga tiacna fahk nuh sin kuhtwena mwet.”\nTIAC KOM PA KULUK UH\nAnnette el srackna puhla muh oasr ma kuluk lal ke ma sikyak nuh sel ah. El fahk: “Nga srackna esam fong sac. Nga puhla muh nga enenuh in sang nohfohn kuhiyuck in laenuhl. Ma pwacye uh pa, tukun fakfucki nga ah, nga arulacna sahngwenglah. Wacngihn ma sahyac nga kuh in sifwilpac oruh, tuhsruhktuh nga puhla muh enenuh in oasr ma se nga oraclah ke pacl sac.”\nNatalie el puhla muh oasr pac ma kuluk lal ke ma sikyak nuh sel ah. El fahk: “Nga tiac enenuh in luhlahlfongel. Pahpah ac ninac fahk tari nuh sihk lah nga ac tuhlihk muhtwacn se wiyuck ah enenuh in tuhkweni nuh sie ke kuht sritacl lihkihnum ac, tuhsruhktuh nga tiac na porongo ma elos fahk ah. Ke ma inge, nga sang pacl wo nuh sin mwet tuhlan se luhk ah in ahkkulukyeyuclac. Sucu luhk uh arlacna toasr kac ac nga puhla muh oasr mwacta luhk kac. Ma inge oruh ngan arulacna ahsor.”\nKom fin puhla oacpacna Annette kuh Natalie, kom in esam lah sie mwet suc sruhinkuhiyucki el tiac luhngse in wi oruh ma kuluk inge. Kuhtuh mwet uh fahk muh tiac arlac kuluk mweyen mukul uh kwacna oruh ma inge, ac muhtwacn suc ahkkulukyeyucklac inge eltahl luhngse pac ma inge. Tuhsruhktuh, wacngihn mwet luhngse in sruhinkuhiyuck eltahl. Kom fin sie sin mwet suc sruhinkuhiyucki ingacn, tiac enenuh in sisi nuh fwom ma kuluk se ingacn!\nAhok, fihsracsr in fahk “wacngihn mwacta lom,” tuhsruhktuh sahp upac in luhlahlfongiyuck. Kuhtuh muhtwacn uh sruhngaclah in fahk kuhtwena ma kac ac puhla muh eltahl pa kuluk uh ac puhlakihn laltahl uh tiac na wo. Tuhsruhktuh, kom fin tiac fahk kuhtwena ma kac, suc kac ac wo nuh se uh, kom kuh mwet se suc ahkkulukye kom ingacn? Lwelah kom in tiac fuhlweack. Oasr ma kom kuh in oruh.\nFAHKWACK KE MA SIKYAK\nBible uh fahk lah ke pacl se upaclah mwe kweok ma sikyak nuh sin mukul suwohs se inge pahngpahng Job, el fahk: “Nga tohtohlah ac sruhngaclah moul. Lohng puhsren tohrkahskahs toasr luhk!” (Job 10:1) Kom kuh pac in eis ma wo kac kom fin oruh oacpacna. Ke kom sramsram nuh sin sie mwet suc kom luhlahlfongi ke ma sikyak an ac kuh in kahsre kom in eis mwe ahkkweye ke ma upac ma kom puhla an.\nSahp, ma kom puhla inge arlacna toasr. Efuh wo kom in siyuck kahsruh ac sramsram nuh sin sie mwet ah ke ma kom puhla ingacn?\nAnnette el konwacack lah pwacye ma ingacn. El fahk: “Nga sramsram nuh sin kawuck fototo se luhk, ac el kwacfeyuc in sramsram nuh sin mwet elder ke congregation luhk ah. Nga engan lah nga oruh ma inge. Eltahl sramsram nuh sihk ke pacl ekahsr ac fahk ma nga enenuh na pwacye in lohng, lah ma sikyak inge tiac kuluk luhk. Wacngihn mwacta luhk ke ma inge.”\nNatalie el sramsram nuh sin pahpah ac ninac kiyacl ah ke ma kuluk ma sikyak nuh sel ah. El fahk: “Eltahl kahsreyuc. Eltahl ahkkweyeyuc in sramsramkihn ma sikyak inge, ac kahsreyuc in tiac arlac suhpwacr ac kasrkuhsrak.”\nNatalie el oacyacpac eis mwe ahkkweye ke el puhruhe. El fahk: “Ke nga sramsram nuh sin God, ma inge kahsreyuc, yohkna ke pacl ma nga puhla muh nga tiac kuh in fahk ma inge nuh sin mwet sahyac. Ke pacl se nga puhruhe uh, nga sukohsohk in sramsram. Ma inge use inse mislac ac wolac puhlakihn luhk uh.”\nKom oacyacpac kuh in konwacack lah oasr “pacl in ahkkweye.” (Ecclesiastes 3:3) Liyekomyang sifacna ke karihngihnyen monum ac puhlakihn lom an. Eis pacl in monglac. Yohk liki nuhkewa, fihliyac luhlahlfongi lom nuh sin Jeova, God luhn mwe ahkkweye nuhkewa.—Luo Corinth 1:3, 4.\nKOM FIN SUN MATWAC FAL IN AETUHI SIE SIN SIE\nKom fin sie tuhlihk muhtwacn ac kwacfeyuck kom in oruh ma suhfal, wacngihn ma kuluk kac kom in fahk, “Nikmet oruh ma sacn! kuh “Eislah poum likiyuc! Nikmet sensen muh kom ac tilac wi kawuck mukul se lom ingacn. El fin tui tilac kawuck lom ke na srihpac se ingacn, kom tiac enenuh kain in mukul se ingacn! Kom enenuh sie mukul ma ac suhnakihn kom, ac ahkfuhlwactye pac oakwuck lom sifacna.\nQUIZ KE AHKKULUKYEYACN MAHNO\n“Ke lutlut luhn elementary, oasr tuhlihk mukul ma ac ul fintukun mwe sruh titi luhk uh ac suhfanyuc, fahk muh nga engankihn nga fin weluhltahl oan.”—Coretta.\nYac kom nuhnkuh muh tuhlihk mukul inge\nOrek fucng nuh sel?\nOrekma kuhpahtol nuh sel?\n“Luun bus ah, oasr tuhlihk mukul se fahk kahs na kuluk nuh sihk ac el sruokyucwi. Nga tuhlahkuhnlah pahol ac fahk nuh sel muh elan kihlucklac. El ngwetma liyeyuc oacna in muh wel se pa nga.”—Candice.\nMeac kom nuhnkuh muh tuhlihk mukul se inge ac oruh nuh sel Candice?\n“Ke yac tari ac, tuhlihk mukul se inge tahfwelah na in fahk nuh sihk muh el luhngse nga ac el ke nga el in aetuhi finne nga fahk nuh sel muh moh. Kuhtuh pacl uh, el ac ek pouk. Nga fahk nuh sel muh elan tui tiac oruh, tuhsruhktuh el ac tiac tui. Na, ke pacl se nga kapri fahluhk luhk ah, el puokyac kapuk.”—Bethany.\nKe nuhnak lom an, yac tuhlihk mukul se inge el:\nTop pwacye se nuh kac an pa ma se ahktolu an.\nMeac ma tiac oacna sie ke orekma kuhpahtol ac orek fucng kuh ahksruhksruhk uh?\nMwet suc orekma kuhpahtol inge pa ac puhla insewowo kac uh, tuhsruhktuh mwe mwekihn se nuh sin mwet suc ma inge orek nuh se uh. Ma inge ac fahfahlac na finne mwet se ma ahkkulukyeyuck ingacn fahk nuh sin mwet se ma oruh ingacn in tui.\nOrekma in ahkkulukye mwet uh ma na upac se. Ac kuh in kohllah nuhke orekma kuluk nuhke monin sie mwet.\nNga fin puhla muh kuluk luhk pa ma sikyak inge, meac nga ac oruh?\nSuc mwet se ma nga luhlahlfongi in fahk ma lukmac luhk uh nuh se?\nLiye video se inge What Your Peers Say—Sexual Harassment ke www.jw.org. (Liye ye BIBLE TEACHINGS > TEENAGERS)


Orekma 6 - BIBLE MUTAL\n1In kutu pacl tok, ke pusenina un mwet lulalfongi, oasr sie akukuin sikyak inmasrlon mwet Jew su kas Greek, ac mwet Jew su kas Aramaic. Mwet Jew ma kas Greek elos fahk mu katinmas lalos uh tiana wo karinginya ke pacl in kitakat pengana len.\n2Ouinge mwet sap singoul luo elos pangoneni mwet lulalfongi nukewa ac fahk nu selos, “Ac sufal kut in lohla ke karinginyen mwe kasru nu sin mwet uh, oru srikla pacl lasr in fahkak kas lun God.\n3Ke ma inge, mwet lili ac lulu, kowos sulela itkosr mwet inmasrlowos su eteyuk mu yohk ngun mutal yoro ac lalmwetmet, na kut fah sang kunalos orekma se inge.\n4A funu kut, kut ac sang nufon pacl lasr nu ke pre ac fahkak kas.”\n5U sac nufon arulana insewowo ke nunak se lun mwet sap uh, ouinge elos sulella Stephen (sie mwet su yohk lulalfongi lal ac sessesla ke Ngun Mutal), oayapa Philip, Prochorus, Nicanor, Timon, Parmenas, ac Nicolaus (sie mwet Antioch su tuh wela alu lun mwet Jew meet.)\n6U sac pwanla mwet inge nu ye mutun mwet sap uh, ac elos pre kaclos ac filiya paolos faclos.\n7Ouinge arulana puseni mwet su lohng kas lun God ac lulalfongi kac. Pisen mwet lulalfongi in acn Jerusalem arulana puseni, ac pus sin mwet tol weang pac lulalfongi ke Christ.\n8Stephen, sie mukul su God El arulana akinsewowoye ac sang ku lulap nu se, el oru mwenmen puspis inmasrlon mwet uh.\n9Tusruktu oasr kutu mwet lainul Stephen. Mwet inge elos mwet Jew ma tuku Cyrene ac Alexandria me, ac elos ma in iwen lolngok se pangpang Mwet Sukosokla. Sayen mwet inge, oasr pac mwet Jew su tuku liki acn ma oan apneni acn Cilicia ac Asia, su wi pac akukuin nu sel Stephen.\n10Tusruk Ngun Mutal nakulla Stephen ke sie kain lalmwetmet, pwanang wangin mwet ku in topkolla.\n11Ouinge elos moleang nu sin kutu mwet in orek loh kikiap kacl, ac fahk, “Kut lohng el tuh kaskas lainul Moses ac oayapa lain God!”\n12Kas inge purakak nunak lun mwet uh, oayapa un mwet matu ac mwet luti Ma Sap. Na elos sruokilya Stephen ac usalak nu ye mutun Un Mwet Pwapa Fulat.\n13Ac elos use pac kutu mwet in tuh kikiap in kaskas kacl, su fahk mu, “Pacl nukewa mwet se inge el kaskas lain Tempul mutal lasr uh, ac lain Ma Sap lal Moses.\n14Kut lohng el fahk pac mu mwet se inge Jesus lun Nazareth, el ac fah kunausla Tempul ac ekulla ouiya matu nukewa su ma tuh ituku nu sesr sel Moses ah!”\n15Mwet nukewa ma muta in walil lun Un Mwet Pwapa Fulat elos suilya Stephen, ac liye lah mutal oana mutun sie lipufan.\n< Orekma 5\nOrekma 7 >


BIBLE MUTAL MICAH 7\nMoul Fohkfok Lun Mwet Israel\n1 Wanginla finsrak luk! Nga oana sie mwet masrinsral su tia ku in konauk fokinsak ulun sak uh, ac wangin pac grape ke oa in grape uh. Grape nukewa ac fig emwem nukewa kinkinla tari. 2 Wanginna sie mwet suwohs lula fin acn uh, wangin sie su inse pwaye nu sin God. Mwet nukewa suk pacl fal in orek akmas. Elos suk na in oru koluk nu sin mwet Israel wialos. 3 Elos nukewa mwet na pisrla in oru ma koluk. Mwet fulat ac mwet nununku soano in oasr mol nu selos meet liki elos fah oru ma kunalos. Mwet pweyen uh elos fahk ma elos kena kac, na mwet kol ingan insese nu kac ac tukeni orek pwapa lukma. 4 Finne mwet su srulun wo ac lulalfongiyuk inmasrlolos, a elos mwet lusrongten oana mah uh.\nLen sac summa tari ke God El ac kalyei mwet uh, oana ke El tuh sensenkakinulos meet ke pusren mwet palu. Inge elos arulana fohsak. 5 Nimet lulalfongi mwet tulan lom ku mwet kawuk lom. Liyaung ma kom fahk, finne nu sin mutan kiom. 6 In pacl inge tulik mukul nutin papa uh oru papa uh oana mwet lalfon, ac tulik mutan uh supangkas nu sin nina kialos uh, ac mutan fusr akukuin nu sin nina talupalos. Mwet lokoalok lun sie mwet pa mwet na in sou lal sifacna. Mt 10:35–36; Lk 12:53\n7 Tusruktu nga fah tawi na LEUM GOD; nga fah tupan God, mweyen nga lulalfongi lah El ac moliyula. God luk El fah porongeyu.\nLEUM GOD El Ase Molela\n8 Wangin sripa mwet lokoalok lasr in niankusri kut. Kut ne ikori, tuh kut ac fah sifilpa tuyak. Kut ne oasr in lohsr in pacl inge, tuh LEUM GOD El kalem lasr. 9 Kut tuh oru ma Koluk lain LEUM GOD, na pa inge kut enenu in muteng kasrkusrak lal ke kitin pacl. Tusruktu ke saflaiya El ac fah loangekut ac akwoyela ma koluk su tuh orek nu sesr. El ac fah uskutme nu ke kalem. Kut fah moul ac liye ke El ac molikutla. 10 Na mwet lokoalok lasr fah liye ma inge ac mwekinla — nuna mwet lokoalok pacna su tuh isrun kut ac fahk, “Pia sruk LEUM GOD se lowos an?” Kut ac fah liye ke kutangyukla elos, ac lolongyuki oana fohk furarrar inkanek uh.\n11 Mwet Jerusalem, pacl in sifilpa musai pot in siti uh summa. In pacl sac acn lowos ac fah akyokyeyukelik. 12 Mwet lowos fah folokeni nu yuruwos liki acn nukewa — liki acn Assyria layen kutulap, liki Egypt layen eir, liki acn nukewa apunla Infacl Euphrates, liki meoa ac fineol yen loessula uh. 13 Tusruktu faclu ac fah ekla sie acn mwesis ke sripen ma koluk lalos su muta fac.\nPakoten Lun LEUM GOD Ke Israel\n14 LEUM GOD, kom in oana sie shepherd nu sin mwet lom, mwet su kom sulela. Elos finne muta mukaimtal insak uh, oasr na ima wowo raunelosla. Lela elos in som mongo in ima wowo lun Bashan ac Gilead, oana ke elos tuh oru in pacl meet ah.\n15 Orek mwenmen nu sesr, LEUM GOD, in oana ke kom tuh oru in len ingo ke kom uskutme liki acn Egypt. 16 Mutanfahl puspis ac fah liye ma inge ac arulana mwekinla kac, finne yohk ku lalos. Elos fah kaliya oallos ac fonosya insraclos ke sripen elos toasrla. 17 Elos fah orak infohk uh oana wet uh. Ke sripen sangeng lalos elos ac rarrar ac tuku liki pot ku lalos, ac forla nu sin LEUM GOD lasr.\n18 Wangin sie pac god oana kom, O LEUM GOD. Kom nunak munas ke ma koluk lun mwet lom su painmoulla. Kom tia sruokya kasrkusrak lom nwe tok, ac kom insewowo in fahkak nu sesr lungse kawil lom. 19 Kom ac fah sifilpa pakoten nu sesr. Kom fah futungya ma koluk lasr nu ye niom, ac supweya nu yen loallana in meoa uh! 20 Kom fah akkalemye oaru ac lungse kawil lom nu sin mwet lom, mwet in fwil natul Abraham ac Jacob, oana ke kom wuleang nu sin mwet matu lasr pacl loes somla ah.\n7:6 Mt 10:35–36; Lk 12:53


Sie Tokosra 7 - BIBLE MUTAL\nSie Tokosra 7\n1Solomon el musaela sie inkul fulat sel sifacna, ac el musai ke yac singoul tolu.\n2Infukil lulap se pangpang Insak Lebanon, oasr fit siofok lumngaul lusa, fit itngoul limekosr sralap, ac fit angngaul limekosr fulata, musala fin takin sru cedar akosr, ac loeyukla ke sak cedar ma oan fin sru inge.\n3Susui ke sak cedar su oan fin pokwosr angngaul limekosr, kais singoul limekosr ke kais soko tak, su oan fin sru uh.\n4Oasr takin winto tolkwe ke sinka lac lac ke lohm sac.\n5Mutunoa ac winto uh orekla ke frem maspang, ac takin winto tolkwe oan ngetani.\n6Infukil lulap, su pangpang Infukil Sru, oasr fit itngoul limekosr lusa ac fit angngaul limekosr sralap. Sawalsrisr se kac uh susui ac oasr pac sru loangeak.\n7Infukil se pangpang Infukil Tron, su oayapa pangpang Infukil in Nununku, mweyen pa inge acn se Solomon el oru nununku lal we, sinkayak ke ipinsak cedar, fin falfulayak nwe lucng.\n8Iwen muta lal Solomon, su oan ke kalkal se tukun Infukil in Nununku sac, orekla oana lohm saya. El musaela kain lohm sac pacna sin mutan kial ah, su ma nutin tokosra Egypt.\n9Lohm inge kewa, weang kalkal lulap sac, orekla ke eot na wowo, ke pwelung ah yak nwe ke sun pulun fahsu ah. Eot inge akoeyukla ke nien orek eot, ac tafleyukla fal nu ke srikasrak nu kac, ac akfwelyeyuk siska loac ac lik ke tahta.\n10Pwelung uh orekla ke eot lulap, su tafleyukla ke nien orek eot, kutu fit singoul luo lusa, ac kutu fit singoul limekosr.\n11Oasr pac kutu eot fili fin eot inge, tufahlla fal nu ke srikasrak la, oayapa tempu cedar.\n12Kalkal ke iwen muta lal Solomon, ac kalkal se ke mutun Tempul, ac infukil in utyak nu in Tempul, sinkayak ke fwilin sak cedar se inmasrlon fwilin eot tufahlla tolu nukewa.\n13Tokosra Solomon el sapla suli mukul se pangpang Huram, mwet na usrnguk se in orekma ke osra bronze, su muta in siti Tyre.\n14Papa tumal, su misa tari, el mwet Tyre ac el tuh usrnguk pac ke orekma ke bronze. Nina kial ma in sruf lal Naphtali. Huram el mwet na lalkung ac pah in orekma se. El insewowo ke pang lal Tokosra Solomon nu sel elan kol orekma nukewa ke bronze.\n15Huram el munanak osra bronze in sang sroasriya sru lulap lukwa. Kais soko sru inge oasr fit longoul itkosr fulata, ac fit singoul oalkosr lupa. El tulokunak sru inge ke acn in utyak nu in Tempul.\n16El oayapa orala sifen sru inge ke bronze, ac kais sie fit itkosr tafu fulata, na el filiya sifa luo inge in oan fin sru lukwa ah.\n17Acn lucng ke sru lukwa inge naweyukla ke sein pirakla,\n18ac oasr tak lukwa ke fokinsak pomegranate ma orekla pac ke bronze.\n19Sifen sru inge oana luman kiuf uh, fit onkosr fulata,\n20ac likiyuki in acn raraun se ma oan lucng liki naweyuk ke sein pirak soko ah. Oasr pomegranate luofoko ke tak lukwa ma rauneak kais soko sifen sru inge.\n21Huram el tulokinya sru lukwa inge ke mutun acn in utyak nu in Tempul. Ma soko ma oan layen nu eir ah pangpang Jachin, ac ma soko ma oan layen epang ah pangpang Boaz.\n22Sifen sru ma orekla ke bronze nu ke luman kiuf inge, filiyuki fin sru lukwa ah. Ouinge, orekma ke sru ah safla.\n23Huram el orala tacng raun se ke bronze, fit itkosr tafu loal, ac fit singoul limekosr siska nu ke siska, ac fit angngaul limekosr rauneak.\n24Ke ngoasron tacng sac nufon oasr tak lukwa ke luman fokin mahsrik ma orekla ke bronze, su manmanyak wi na inkain tacng sac rauneak.\n25Tacng sac oan fintukun cow mukul singoul lukwa ma orekla ke bronze, ac tu ngetalik nu likin tacng sac — tolkwe nu epang, tolkwe nu eir, tolkwe nu kutulap, ac tolkwe nu roto.\n26Matoltoliyen tacng sac inch tolu, ac ngoasro oana ngoasron cup se, elakelik oana sra kiuf uh. Tacng se inge nwanak singoul tausin gallon.\n27Huram el oayapa orala mwe wiwa singoul ke bronze, ac kais soko fit onkosr lusa, fit onkosr sralap, ac fit akosr tafu fulat.\n28Orekla ma inge ke ipinsak maspang, ma itukyang nu ke frem uh,\n29ac oasr luman lion, cow mukul ac cherub oan ke ipinsak inge. Oasr pac mwe yun kihlyak ke bronze in oana luman sucl, su oan lucng ac ten liki petsa ke lion ac cow mukul ingan.\n30Kais soko mwe wiwa inge oasr wheel akosr kac, ac osra in sruokani wheel uh orekla pac ke bronze. In sruwasrik akosr uh, oasr osra in loango pesin se. Mwe loang inge naweyuk ke ma kihlyak oana luman sucl.\n31Oasr frem raun se lucng nu ke pesin sac. Ma se inge fulatak nu lucng ke inch singoul oalkosr fin mwe wiwa inge, ac inch itkosr nu loac. Oasr pac ma kihlyak rauneak.\n32Wheel kac uh inch longoul limekosr fulata oan ye ipinsak uh, ac osra in sruokani wheel uh fulyang na nu ke monin mwe wiwa inge.\n33Wheel inge orekla oana wheel in chariot, ac ip nukewa kac orekla ke bronze.\n34Ac oasr mwe loang ke sruwasrik akosr ten ke kais soko mwe wiwa inge, su fulyang na nu ke monin mwe wiwa uh.\n35Oasr osra raun se inch eu lupa, sang rauneak acn lucng ke kais soko mwe wiwa inge. Mwe loang ac ipinsak kac fulyang na nu ke monin mwe wiwa inge.\n36Mwe loang inge ac ipinsak inge naweyukla ke petsa in cherub, lion, ac sak palm ke yen nukewa ma ku in sroalla ma inge kac, ac yunla ke mwe naweyuk kihlyak oana luman sucl.\n37Pa inge luman orekla lun mwe wiwa inge: lumah sefanna ac lupa sefanna.\n38Huram el oayapa orala pesin singoul, kais sie nu ke kais soko mwe wiwa. Kais sie pesin inge fit onkosr lupa siska nu ke siska, ac ku in nwanak gallon luofoko.\n39El filiya limekosr sin mwe wiwa inge layen eir in Tempul, ac ma limekosr ngia oan layen nu epang, ac el oakiya tacng sac in oan ke sruwasrik nu kuta eir.\n40Huram el oayapa orala tup, saful, ac pesin. Ouinge el aksafyela ma nukewa el oru lal Tokosra Solomon nu ke Tempul lun LEUM GOD. Pa inge ma el orala uh:\n41Sru lulap lukwa Sifen sru su oana luman pol ma ac oan fin sru lukwa Mwe yun su pirakla oana luman sein nu ke sifen sru lukwa\n42Angfoko pomegranate orekla ke bronze, tak lukwa raunela kais soko sru, kais siofok ke tak\n43Mwe wiwa singoul Pesin singoul\n44Tacng se Cow mukul singoul lukwa tapukyen tacng sac\n45Tup, saful, ac pol Ma nukewa ma Huram el orala lal Tokosra Solomon nu ke Tempul inge, orekla ke bronze ma aksaromromyeyukla.\n46Tokosra el tuh sap orekla ma inge nukewa ke acn in orek osra inmasrlon acn Sukkoth ac Zarethan ke Infahlfal Jordan.\n47Solomon el tuh tiana eis toasriyen ma orekla ke bronze inge, mweyen arulana pusla, pwanang tiana eteyuk toasriya.\n48Solomon el oayapa sap tuh ma ac orekmakinyuk in Tempul inge in orekla ke gold: loang se, tepu neinyen bread ma kisakinyuk nu sin God,\n49kain nien lam singoul ma tu mutun Acn Mutal Na Mutal (limekosr oan layen nu eir ac limekosr oan layen nu epang), ros, lam, sruhf in tou ma fol,\n50cup, mwe kunkun lam, pol, ahlu nu ke mwe keng, ac pan mwe utuk mulut fol, ac hinge nu ke srungul lun Acn Mutal Na Mutal oayapa nu ke srungul nu likin Tempul. Koanon lohm uh nukewa orekla ke gold.\n51Ke Tokosra Solomon el aksafyela orekma nukewa ke Tempul, el usak silver, gold, ac ahlu nukewa ma David, papa tumal, el tuh kisakunla nu sin LEUM GOD, ac filiya ma inge in nien filma in Tempul.\n< Sie Tokosra 6\nSie Tokosra 8 >


Friday (11/25) SIFAC: Alu Wacngin Saflaiyacn" - Word Of Knowledge | USA\nFRIDAY: November 25, 2016\nSIFAC: Alu Wacngin Saflaiyacn”\nAlu Wangin Sahflahiyac\n• John el srumuhn ma inge ke sie ohiyac suc ma ac sikyak in kuhsrao tukun kosracni na yohk se inge. Un mwet puhspuhs se inge ma eis Jesus Christ ke pacl in keok lalos elos tia tui in oru fahkwack ac kuhlacnsap lalos ac fahkwelihk ke wolana luhn God ke wen natul suc tuku misa fin saksen soko ah.\n• Elos nuknukyang ke nuknuk fasrfasr suc akkalemye lah met inge elos suwos ye mutun God ac elos nasnasla ke sripen elos luhlahlfongi ke misa luhn Jesus ac srahn Jesus suc aknasnasyelah nuknuk lalos akfasrfasrye kalme pa elos nasnas ac suwos ye mutun God..\n• Verse 9 el sruhmuhn pac lah elos sruok lesahk palm in paholos suc orekmakihnyuck in pacl met in akkalemye ke mislac, engan ke kuhtanglah lalos suc pa luhmweyuck nuhke ahkfuhlact lun un mwet na puhs se inge ke kuhtanglah lalos ke sripen Jesus\n• Verse 10: Un mwet se inge elos wowoyak ke puhsra luhlahp in akkalemye lah molela tuku yurin God ac ma nu sin God. Tia ma nuh sin mwet uh. Mwet uh tia kuh in eis molela selos sifana. Orekma luhn God suc kalem ke Jesus Christ pa use molela se inge, te ma ke sripen orekma wo luk, kuh papa tumuk, kuh nina kiuck, kuh kutena ohiyac sahyac. Wolana ac molelah uh tuku sin Jesus ke misa lal fin saksen. Tron se ma sruhmuhyuck inge tia eklac liki tron ma sruhmuhnyuck ke mwe read met ke chapter 4 ku 5 ke sripen mwet inge kewa tuku ye mutun tron luhn God in oru akfulat lalos ke sripen orekma luhn God pa ke molela lal el use lamb soko fanna natul tuh in misa ke ma koluk lasr.\n• Verse 11: Akkalemyeyuck lah un met se inge , elos faksucfi ye mutun God in akkalemye mutal iyen ac wolana iyen akfulat lalos lah pal nukewa met uh oru akfulat lalos uh elos in oru ke paye ac mutal nu ye mutun God ke sripen met inge akilen lah paye God el mutal ac nasnas enenuh kut in alu nuh sel ke paye ac suwos. El srumuhn pac lah lupufan inge ne tia orekma koluk, elos wi pac suwollac ye mutun God in akkalemye lah mutalana luhn God wangin ma kuh in kapsra.\n• Un mwet se inge elos akkalemye ke mutallana ac wolana lun God ke sripen wolana lal pa sripac elos akfulat lalos enenu in arulana mutal ac paye.\n• Verse 12: Oana ke elos oru pusren kaksak lalos ac fak: Amen, kaksak, wolana, lalmwetmwet, sang kulo, sunak, wal fulat, ac kulana ma lun God lasr ma patpat ac ma patpat Amen.\n• Ac kalmen Amen el sifil pa kalweni iyac ac ak paye lah ke mutal lana ac wolana lun God. Ke kut akfulatye Thanksgiving ac Christmas kut enenu in etuh lah tia ke sripen kuhtanglah luhn kuhtena mwet kuh wo lalos pa oru kut oru akfulat lasr uh. Kut enenu in akilen ac sang kulo ke orekma wolana lun God ke Jesus Christ muhkena ke sripen kuht moul sun len na special se nge in wi ak fulat ye uh.\n• Mwe nunak ac moul kihnyac nuh sin mwet luhlalfongi: Mwe lutlut se inge akkalemye lah wangin sahflahiyen alu ac ak fulatyeyac luhn mwet luhlahlfongi suc ma ac muh wi un mwet na puhs se inge in oru ak fulat lalos\nAkuhteyac se inge ma sel Tamulel Heins Sigrah.\nPrevPreviousThursday 11/24 SIFAC: “Orekma Se Lom Emeet Moulla”\nNextSanri (11/27) Sifac: Ahok, Nga ac Sana TukuNext


Sie Corinth 15 - BIBLE MUTAL\nSie Corinth 15\n1Inge, mwet lili ac lulu, nga lungse akesmakinye kowos ke Pweng Wo su nga fahkak kac nu suwos, ac su kowos eis, ac su lulalfongi lowos tu ku kac.\n2Pa inge Wosasu su nga fahkak nu suwos. Kowos moliyukla ke sripen Wosasu, kowos fin sruokya na ku — a kowos fin tia, na lulalfongi lowos wangin sripa.\n3Nga tafweot nu suwos ma nga eis tari, su arulana yohk sripa: tuh Christ el misa ke ma koluk lasr, oana simla in Ma Simusla;\n4el tuh pukpuki, ac akmolyeyukyak el ke len se aktolu, fal nu ke Ma Simusla;\n5el sikyang nu sel Peter, ac toko nu sin mwet sap singoul luo.\n6Na sie pacl tok, el sikyang nu sin mwet pus liki lumfoko sin mwet fahsr tokol meet. Pus selos srakna moul, a kutu selos misa tari.\n7Na el sikyang nu sel James, ac toko nu sin mwet sap nukewa.\n8Na e tok, el sikme pac nu sik — finne nga oana sie su isusla meet liki pacl fal.\n9Tuh nga srik sin mwet sap nukewa — nga tia pac fal in pangpang sie mwet sap, mweyen nga tuh kalyei church lun God.\n10Tuh kulang lun God pa oru nga sie mwet sap inge, ac kulang lal nu sik tia wangin sripa. Tuh nga orekma yohk liki kutena mwet sap saya. Tusruktu tia nga pa oru uh, a lungkulang lun God su orekma in nga.\n11Ke ma inge, oana sie finne ma sik ku ma selos, tuh pa inge ma kut nukewa fahkak in luti lasr, ac pa inge ma kowos lulalfongi.\n12Inge, mwe fahkak lasr uh pa Christ el akmoulyeyukyak liki misa, na efu ku kutu suwos fahk mu wangin moulyak liki misa?\n13Fin pwaye, kalmac pa Christ el tiana moulyak;\n14ac Christ el fin tia moulyak liki misa, na wangin sripen mwe luti lasr, ac wangin pac sripen lulalfongi lowos.\n15Tia ma inge mukena, a kut orek loh kikiap ke God, mweyen kut fahk mu El akmoulyelak Christ liki misa — a fin pwaye lah mwet misa elos tia moulyak, na El tia pac akmoulyelak Christ.\n16Tuh mwet misa fin tia moulyak, Christ el tia pac moulyak.\n17Ac Christ el fin tia moulyak, na lulalfongi lowos wangin sripa, ac kowos srakna tuhlac in ma koluk lowos.\n18Ac oayapa kalmac pa mwet lulalfongi in Christ su misa tari, elos wanginla.\n19Finsrak lasr in Christ fin ma na nu ke moul se inge mukena, na fal mwet uh in pakomutasr yohk liki mwet nukewa.\n20Tusruktu suwosiya pa Christ el akmoulyeyukyak liki misa, in mwe akpwayei lah elos su motul in misa fah oayapa akmoulyeyukyak.\n21Tuh oana ke misa tuku ke sie mwet, in lumah sacna moulyak liki misa tuku pac ke sie mwet.\n22Tuh oana ke mwet nukewa misa ke sripen kupasr lalos nu sel Adam, in lumah sacna mwet e nukewa fah akmoulyeyukyak ke sripen kupasr lalos nu sin Christ.\n23Tusruktu kais sie fah akmoulyeyukyak fal nu ke pacl oakwuki nu sel: Christ pa emeet; na elos nukewa su ma lal fah akmoulyeyukyak pac ke pacl se el ac foloko.\n24Na ac fah safla faclu. Christ el fah kutangla ku nukewa lun ngun koluk, oayapa mwet kol ac wal lun ngun inge, ac el ac fah sang Tokosrai nu sin God Papa.\n25Tuh Christ el fah leum nwe ke God El kutangla mwet lokoalok nukewa ac fuhlelosi ye nien Christ.\n26Mwet lokoalok se ma ac fah kutangyukla oetok uh pa misa.\n27Tuh Ma Simusla uh fahk, “God El likiya ma nukewa nu ye nial.” Kalem lah God sifacna El tia oasr in kas se inge “ma nukewa” mweyen El pa filiya ma nukewa ye Christ.\n28Tusruktu ke ma nukewa filiyuki tari nu ye kolyuk lun Christ, na el, Wen, fah sifacna likilya ye God, su likiya ma nukewa yal; ac God El fah leum fin ma nukewa.\n29Inge, fuka mwet su baptaisla inen mwet misa? Efu ku elos in oru? Fin pwaye lah mwet misa tia moulyak, oana ke kutu mwet uh fahk, na efu ku mwet inge baptaisla ke inen mwet misa?\n30Ac funu kut, efu ku kut moul in sensen ke ao nukewa?\n31Mwet lili ac lulu, nga suiya misa len nukewa! Konkin luk keiwos, ke sripen kupasr lasr yurin Christ Jesus Leum lasr, pa oru ngan fahkla ma se inge.\n32Fin pa nga anwuk lain mwet su oana “kosro sulallal” in Ephesus, oana mwet su ac nuna misa na, ac mwe mea nu sik? Tusruktu fin mwet misa ac tia akmoulyeyukyak, na tari kut in oru oana kas se ma fahk mu, “Lela kut in mongo ac nim, tuh kut ac misa lutu.”\n33Kowos in tia kiapweyukla. “Mwet kawuk koluk uh ku in kunausla elah wo uh.”\n34Kowos in asmakla ac tulokinya ouiya koluk lowos. Nga fahk ma inge in akmwekinye kowos: kutu suwos tia etu God.\n35Oasr mwet ac siyuk, “Mwet misa uh ac akmoulyeyukyak fuka? Ac kain in mano fuka lalos?”\n36Kom lalfon! Ke kom yukwiya sie fita infohk uh, tia ku in srunak fin tia misa meet.\n37Ac ma kom yukwiya uh tia monin sak nufon soko, a fita se na — sahp fiten wheat se ku fiten sie pacna kain.\n38God El sang sie mano nu ke kais sie fita, fal nu ke lungse lal; El sang nu sin kais sie fita mano se ma ac fal nu kac.\n39Ac ikwen ma moul nukewa tia kain ikwa sefanna. Ikwen mwet uh sie kain, ikwen ma orakrak uh sie pac kain, ikwen won uh sie pac kain, ac ikwen ik uh sie pacna kain.\n40Ac oasr pac mano lun ma inkusrao, ac mano lun ma fin faclu. Wolana lun mano ke ma inkusrao sie liki wolana lun mano ke ma oan fin faclu.\n41Oasr wolana lun faht uh, ac sie pac wolana lun malem, ac oasr sie pacna wolana lun itu uh, tuh kais sie itu tia oana sie wolana la.\n42Ac fah oapana inge ke pacl se God El ac akmoulyauk mwet misa. Ke mano se pukpuki, ma ac kulawi; ke ac akmoulyeyukyak, mano sac ac tia kulawi.\n43Mano se ma pukpuki, sukato ac munas; a mano se ma akmoulyeyukyak ac fah oasku ac ku.\n44Ke pukpuki, el sie mano ikwa; ke akmoulyeyukyak, el ac fah sie mano ngun. Ke sripen oasr mano ikwa se, ouinge enenu pac in oasr mano ngun se.\n45Tuh Ma Simusla uh fahk, “Mwet se oemeet ah, Adam, el orekla tuh sie ma moul”; a Adam se safla el Ngun in sang moul.\n46Tia moul in ngun pa meet, a moul in ikwa, na toko fah moul in ngun.\n47Adam se meet orekla ke fohk lun faclu; Adam se akluo el tuku inkusrao me.\n48Elos su ma lun faclu, elos oana el su orekla ke fohk lun faclu; elos su ma lun kusrao elos oana el su tuku inkusrao me.\n49Oana ke kut nukum luman mwet se ma orekla ke fohk uh, ouinge kut ac fah nokomang luman Mwet se ma tuku inkusrao me.\n50Mwet lulalfongi wiuk, kalmen ma nga fahk uh pa ma orekla ke ikwa ac srah koflana ipeis ke Tokosrai lun God, ac ma kulawi koflana ipeis ke ma ac tia kulawi.\n51Porongo ke nga ac akkalemye sie ma lukma: tia kut nukewa ac fah misa, tusruktu kut nukewa fah ekla\n52in kitin pacl na, oana sarup se, ke mwe ukuk safla uh ac kasla. Tuh pacl se mwe ukuk uh kas, mwet misa ac fah akmoulyeyukyak ac tia sifil misa, ac kut nukewa ac fah ekla.\n53Tuh ma su kulawi enenu in ekla ac nokomang ma su ac tia kulawi; ma su ac misa enenu in ekla ac nokomang ma su tia ku in misa.\n54Na ke ma su misa ac kulawi ekla tari nu ke ma ac tia ku in misa ku kulawi, na Ma Simusla se inge ac fah akpwayeiyuk, “Misa kutangyukla tari!”\n55“Misa, pia kutangla lom an? Misa, pia mwe anwuk lom an?”\n56Mwe anwuk lun misa pa ma koluk, ac ku lun ma koluk pa Ma Sap.\n57A kulo nu sin God, su ase kutangla nu sesr ke Leum lasr Jesus Christ!\n58Ke ma inge, mwet wiuk in lulalfongi su arulana saok sik, kowos in tu na ku ac tia mokuikui. Kowos in moniyuk in orekma nu sin Leum pacl nukewa, ke sripen kowos etu lah orekma lowos nu sin Leum tia ma pilasr.\n< Sie Corinth 14\nSie Corinth 16 >


BIBLE MUTAL OREKMA 16\nTimothy El Welul Paul Ac Silas\n1 Paul el sifilpa som nu Derbe ac Lystra, ac sun sie mwet Christian in acn we su pangpang Timothy. Nina kial el sie mwet Christian, sie mutan Jew, tusruk papa tumal ah mwet Greek. 2 Mwet lulalfongi nukewa in acn Lystra ac Iconium elos fahk ma wo kacl Timothy. 3 Paul el lungse usal Timothy welul, ouinge el kosralla. El oru ouinge mweyen mwet Jew nukewa in acn inge elos etu lah papa tumal Timothy el mwet Greek. 4 Ke elos forfor in siti inge, elos fahkak nu sin mwet lulalfongi we ma mwet sap ac mwet kol lun church in acn Jerusalem elos oakiya mu elos in fahsr kac, ac elos fahk pac nu selos in akos ma sap inge. 5 Ouinge church uh akkeyeyukla ke lulalfongi lalos, ac puseni mwet in church uh ke len nukewa.\nAruruma Lal Paul In Acn Troas\n6 Elos fahsr sasla acn Phrygia ac Galatia, mweyen Ngun Mutal tia lela elos in fahkak kas in acn Asia. 7 Ke elos sun masrol nu Mysia, elos srike in som nu in acn Bithynia, tusruktu Ngun lun Jesus tia lela. 8 Ke ma inge elos fahsr sasla acn Mysia ac som nu Troas. 9 Ke fong sac Paul el liye sie aruruma, ac liye sie mwet Macedonia el tu ac kwafe sel ac fahk, “Fahsru nu Macedonia ac kasrekut!” 10 Tukunna Paul el liye aruruma se inge, na kut akola in som nu Macedonia, mweyen kut liye mu God El pangon kut in luti Pweng Wo nu sin mwet we.\nForla Lal Lydia In Acn Philippi\n11 Kut oayak liki acn Troas, ac kal suwoslana nwe Samothrace, ac in len tok ah kut kalla nu Neapolis. 12 Na kut utyak weyak nu Philippi, sie siti lun mwet Rome in acn Macedonia, ac kut muta we ke kutu len. 13 Ke len Sabbath kut illa liki siti uh ac som nu pe infacl ah, sie acn ma kut nunku mu ac oasr mwet Jew fahsreni in pre we. Kut muta in acn sac ac sramsram nu sin kutu mutan su tukeni we. 14 Sie sin mutan ma lohng kas lasr uh pa Lydia, sie mutan Thyatira su kukakin nuknuk sroninmutuk. El sie mutan alu nu sin God, ac Leum El ikasla nunak lal elan lohang nu ke ma Paul el fahk uh. 15 Mutan sac ac sou lal elos baptaisla, na el suli kut ac fahk, “Fahsru muta lohm sik ah, kowos fin liye mu nga sie mwet lulalfongi pwaye ke Leum.” Na ke sripen kas lal inge, kut som nu lohm sel.\nMuta In Presin In Acn Philippi\n16 Sie len ah ke kut fahsr in som nu ke acn in pre, kut sun sie tulik mutan kohs su oasr ngun fohkfok yorol ma oru el ku in palye ma ac sikyak in pacl fahsru uh. Yohk mani el sruokya lun leum lal ah ke sripen palu lal uh. 17 El fahsr tokosr ac Paul, ac wowoyak, “Mwet inge elos mwet kulansap lun God Fulatlana! Elos ac fahkak nu suwos lah kowos ac moliyukla fuka!” 18 El oru ouinge ke len na pus, nwe ke na Paul el semutengyak sel, ac tapulla fahk nu sin ngun fohkfok sac, “Ke inen Jesus Christ nga sapkin nu sum, illa lukel!” Ngun sac som lukel in pacl sacna. 19 Ke leum lun mutan sac elos akilenak lah ac wanginla inkanek in orek mani lalos sel, elos sruokilya Paul ac Silas, ac amakunutalla nu ke nien toeni in siti uh, in nununkeyuk eltal ye mutun mwet fulat. 20 Elos usalosme nu ye mutun mwet leum lun Rome ac fahk, “Mwet inge elos mwet Jew, ac elos orek lokoalok in siti sesr uh. 21 Elos luti ke kutu ouiya ma kisrung ma sap lasr uh. Kut mwet Rome, ac kut tia ku in eis kain facsin ma elos luti inge ac moulkin.” 22 Na un mwet uh welulosyak lainul Paul ac Silas.\nNa mwet leum Rome uh seya nuknuk lal Paul ac Silas, ac sap in sringsring eltal. 23 Tukun sringsring upa eltal, na sisiyang eltal nu in presin, ac fwackyang nu sin mwet liyaung presin uh in lakiya ku, eltal in tia kaingla. 24 Ke mwet liyaung presin uh lohng ma sap nu sel uh, na el siseltalang nu infukil se oeloac uh, ac kapriya nialtal ke sak in kapir lulap.\n25 Ke infulwen fong uh, Paul ac Silas pre ac on ke on in alu nu sin God, ac mwet kapir saya uh lohng ke eltal on uh. 26 Tia paht na kusrusr na upa se sikyak, su osrokak pac pwelung ke presin uh. Srungul nukewa ikakla, ac sein ma kapri mwet kaul uh putatla lukelos nukewa. 27 Mwet liyaung presin el ngutalik, ac ke el liye lah srungul ke presin uh ikakla, el nunku mu mwet kapir uh kaingla. Na el faesak cutlass natul ac oru elan sifacna unilya. 28 Ac Paul el liksrenina wola ac fahk, “Nimet sifacna unikomi! Kut pa na inge.”\n29 Mwet liyaung presin el sap in utuku sie lam, na el yuyang nu luin presin, ac el arulana rarrar ke el putati sisken nial Paul ac Silas. 30 Na el pwanultalla nu lik uh ac siyuk seltal, “Leum luo, mea nga ac oru tuh nga in moliyukla?”\n31 Eltal topuk ac fahk nu sel, “Lulalfongi in Leum Jesus, na kom fah moul — kom ac mwet in lohm sum.” 32 Na eltal fahkak kas lun Leum nu sel ac nu sin mwet nukewa in lohm sel. 33 Ke ao sacna in fong sac, mwet liyaung presin el usaltalla ac ohlla kinet kacltal. Na el ac mwet nukewa in lohm sel baptaisla in pacl sacna. 34 Na el usalak Paul ac Silas nu in lohm sel ah, ac kitaltal mwe mongo. El ac sou lal uh sessesla ke engan mweyen inge elos lulalfongi ke God.\n35 In lotu tok ah, leum lun mwet Rome uh supwala kutu policeman in fahk nu sin mwet liyaung presin uh, “Tulala mwet luo ingan eltal in som.”\n36 Ouinge mwet liyaung presin el fahk nu sel Paul, “Mwet leum uh sapma in tuh ikakla kom ac Silas. Komtal ku in som ac fahsr in misla.”\n37 Tusruk Paul el fahk nu sin policeman uh, “Wangin ma koneyukyak mu oasr mwatasr kac, a elos uni kut ye mutun mwet uh — ac kut mwet Rome! Na elos siskutyang nu in presin, ac inge elos ke supwekutla in lukma. Tia ku in ouingan! Enenu mwet leum lun Rome ingan in tuku ac sifacna ikuskutla.”\n38 Policeman inge som ac fahkak kas laltal inge nu sin leum lun acn Rome uh; ac ke elos lohngak lah Paul ac Silas mwet Rome, elos arulana sangeng. 39 Ouinge elos som ac taltal koluk nu seltal; ac ikasultalla liki presin, ac fahk eltal in som liki siti uh. 40 Paul ac Silas som liki presin, ac som nu lohm sel Lydia. Eltal osun nu sin mwet lulalfongi uh we, ac sang kas in akku nu selos, na eltal som.


BIBLE MUTAL LUO TOKOSRA 12\n☰ LUO TOKOSRA 12 ◀ ▶\n(Luo Chronicle 24:1–16)\n1 In yac akitkosr ke pacl Jehu el tokosra lun acn Israel, Joash el tokosra lun Judah, ac el leum in Jerusalem ke yac angngaul. Nina kial pa Zibiah, sie mutan ke siti Beersheba. 2 In moul lal nufon el oru ma LEUM GOD El insewowo kac mweyen mwet tol Jehoiada el lotel. 3 Tusruktu tiana kunausyukla nien alu lun mwet pegan, ac mwet uh srakna orek kisa ac akosak mwe keng we.\n4 Joash el pangoneni mwet tol ac sap elos in liyaung na mani ma orekeni ke pacl in kisa ke Tempul, kewana mani ma pakpuki nu ke kisa, ac mani ma mwet uh sang ke insewowo.+ 5 Ma kunen kais sie mwet tol in liyaung mani ma orekeni sin mwet el karingin. Mani inge ma ac orekmakinyuk nu ke akwoyeyen acn musalla ke Tempul, ke pacl eneneyuk uh.\n6 Tusruktu ke yac aklongoul tolu ke pacl in leum lal Joash, mwet tol ah soenna orala kutu orekma in akwoyela acn musalla ke Tempul. 7 Ouinge Joash el pangnol Jehoiada ac mwet tol sayal ac siyuk selos, “Efu ku kowos tiana akwoye acn musalla ke Tempul uh? Ingela, kowos fah tia sifil liyaung mani kowos orani uh. Use in sang akwoyela Tempul.” 8 Mwet tol elos insese in tia sifil sruok mani uh, ac elos insese pac tuh elos ac tia mukuikui ke akwoye Tempul uh.\n9 Na Jehoiada el eis box se ac orala pat se ke kafa ah, ac likiya pe loang se ma oan ke layen layot ke mwet uh ac utyak nu in Tempul uh. Mwet tol su orekma ke mutunoa uh ac sang mani nukewa ma orekeni sin mwet alu uh nu in box se inge. 10 Pacl nukewa ma ac yohk mani orekeni nu in box sac, na mwet sim lun tokosra ac mwet Tol Fulat ac tuku ac munanla silver uh in kofelik, ac pauniya. 11 Tukun elos simusla lupan mani silver inge, na ac itukyang nu sin mwet ma kol orekma ke Tempul an, ac ma inge ac sang moli kamtu, mwet musa, 12 mwet akmusra, mwet tufahl eot, ac molela sak ac eot ma orekmakinyuk, ac in moli ma nukewa ma eneneyuk saya. 13 Tusruktu mani inge tia orekmakinyuk in sang moli mwet orek cup silver, pol, mwe ukuk, ku kufwa in akwoye lam, ku kutena kain ma orek ke silver ku gold. 14 Orekmakinyukla nufon in moli mwet orekma, ac in moli kufwa nu ke akwoye lohm. 15 Mwet karingin orekma uh elos arulana suwohs ke orekma lalos, pwanang tia eneneyuk elos in akpwayei ouiyen orekma lalos ke mani.+ 16 Mani ma orekeni ke mwe kisa in akfalye ma koluk lukma, ku mwe kisa ke ma koluk, tia wi itukyang nu in box sac, mweyen ma inge ma lun mwet tol.+\n17 In pacl sac, Tokosra Hazael lun Syria el mweuni siti Gath ac eisla acn we, na el wotela mu el ac mweuni pac acn Jerusalem. 18 Tokosra Joash lun Judah el orani mani in kisa nukewa ma tuh orekeni ac kisaiyukla nu sin LEUM GOD sel Jehoshaphat, Jehoram, ac Ahaziah, su tokosra meet lukel, ac sang ma inge weang mwe sang lal sifacna wi gold nukewa ma oan in nien fwil mwe kasrup in Tempul ac in lohm sin tokosra, ac supwala nufon ma inge in mwe lung nu sel Tokosra Hazael. Na Hazael el us mwet mweun lal ac som liki acn Jerusalem.\n19 Ma nukewa saya ma Tokosra Joash el orala simla oasr in Sramsram Matu Ke Tokosra Lun Judah.\n20 Mwet pwapa lal Joash elos orala pwapa lukma lalos ac unilya ke lohm se ke acn koaneyukla kutulap in Jerusalem ke inkanek soko ma oatula nu Silla. 21 Jozacar wen natul Shimeath, ac Jehozabad wen natul Shomer, pa sringlilya el misa. Joash el pukpuki inkulyuk lun tokosra in Siti sel David, ac Amaziah wen natul, el aolul in tokosra.\n+ 12:4 Exo 30:11–16 + 12:15 2 Tok 22:7 + 12:16 Lev 7:7


Tuesday (11/3) Sifac: God Nuhnak Muhnahs Sac - Word Of Knowledge | USA\nSifac: God Nuhnak Muhnahs Sac\nMwe Read: Nehemiah 9:6-21\nNehemiah: Who is Nehemiah? Nehemiah pa sie selos ma uhtuhkla liki an Judah nu Babylon ke sroho ak luo. Sroho se meet nu sin tulik nutin GOD pa fihn an Assyria. Nehemiah el akkalemye la ma elos puhtatyang nuhkac; ma sik ke sripen elos tia ahkos ma sap lun GOD Papa Tumasr in Kusrao. Ma Simusla akkalemye in Nehemiah la “Ke nga lohng ma inge nukewa, nga putati ac tung”(Nehemiah 1:4).\nNehemiah 9: 6 – fus se inge ak asmakinye kut la ma nukewa tuku yurin GOD Papa Tumasr in Kusrao.\n– “Ke mutawauk, ke God El orala kusrao, faclu, ac ma nukewa”(Genesis 1:1).\nNehemiah 9:7 – fus se inge ak la GOD Papa el suhlella Abram (Abraham), uhsellu liki an Ur(Chaldeans) ac sang ine sahsu se lal, pa Abraham\nNehemiah 9:8 – fus se inge akkalemye la Abram (Abraham) el filiya lulalfongi lal in LEUM GOD, ac ke sripa se inge LEUM GOD El aokulla sie mwet suwoswos.\nNehemiah 9:9 – Ke mwet Israel liyauk lah tokosra Egypt ac un mwet mweun lal takla tuku in lainulos, elos tuninfongla ac wowoyak nu sin LEUM GOD tuh Elan kasrelos. Elos fahk nu sel Moses, “Ya wangin kulyuk in can Egypt, pa kom uskutme nu yen mwesis kut in misa we? Efu kom ku oru ouinge nu sesr ac uskutme liki can Egypt? Ya kut tuh tia fahk nu sum meet liki kut mukuiyak ah lah ma inge ac mau sikyak? Kut tuh fahk kom in tia nunku kacsr—mansis kut in mwet kohs na nu sin mwet Egypt. Ac wona kut in mwet kohs we likin a in misa inge yen mwesis uh. Moses el topuk, “Nikmet sangeng! Tu na ku, ac kowos fah liye ma LEUM GOD El ac fah oru in molikowos misenge. Kowos fah tia sifilpa liye mwet Egypt inge. LEUM GOD El ac aol kowos in mweun, ac wanginna ma kowos ac enenu in oru(Exodus 14:10-14).\nNehemiah 9:10 – fus se inge akkalemye oana ma Simusla fahk in Exodus 3:7, “Na LEUM GOD El fahk, “Nga liye lupan keok lun mwet luk fin can Egypt. Nga lohng pusren tung lalos ke elos wowoyak tuh in moliyukla elos liki inpoun mwet su akkohsyelos. Nga kalem ke lupan keok lalos.” In Exodus 9:16, fahk ouinge, “Tusruktu sripa se sis nga lela kom in moulna, tuh in fahkak ku luk nu sum, a inek in pwengelik nu fin faclu nufon.”\nNehimiah 9:11 – fus se inge akkalemye pa in Exodus 14:21 la “Moses el asroela paol nu fin meao, ac LEUM GOD El oru tuh sie eng upa kutulap me in akfahsryelik kof uh. Eng sac tuh ke fong fon se, ac ekulla meoa uh nu ke can pao. Kof uh fahselik.”\nNehemiah 9:12 – fus se inge oana fahk se pac in Exodus 13: 21-22, “Ke len, LEUM GOD El fahsr meet lukelos ke sie sru in pukunyeng in akkalemye nu selos can elos ac ut we, ac ke fong uh El fahsr meet lukelos ke sie sru in e, in sang kalem nu selos. Ouinge elos ku in fahsr ke fong ac ke len. Sru in pukunyeng uh fahsr meet lukelos pacl nukewa ke len, ac sru in e uh ke fong.”\nNehemiah 9:13 – fus se inge oana ke elos Moses el folok liki Finol Sinai tukun GOD El panglol in sramsram nu sel. Pa akkalemyeyuk in Exodus 18:20, “Kom enenu in lotelos ma sap lun God, ac aketeya nu selos lah elos ac moul fuka, ac mea fal elos in oru.”\nNehemiah 9:14 – fus se inge akkalemye sap kuh lun GOD Papa ke len Sabbath. Oana ke ma Simusla akkalemye in Exodus 16:23, “na el fahk nu selos, “LEUM GOD El sapkin tuh lutu sie len in mongla mutal, sriyukla in akfulatyal. Omunla ma kowos lungse umin, ac poeleak ma kowos ke poeli. Kutena ma lulal fah orekeni in oan nu lutu.” Pa kut kalem ke Ma Sap se inge, “Esamya len Sabbath, in akmutalye”(Exodus 20:8).\nNehemiah 9:15 – Akkalemye la GOD Papa El sang mwe mongo nwalos ke pacl elos mahsrihnsral ac kof nimelos pacl elos mahlu. GOD Papa El sapkin pac elos in som nu facl in wulehang suh El nuhnu ahkolla nu selos. Oana ke akkalemyeyuk in Exodus 16:4, “LEUM GOD El fahk nu sel Moses “Inge nga ac oru mwe mongo in kahkma inkusrao me nu suwos nukewa. Len nukewa mwet uh ac fah tufoki ac sifani ma fal nu ke len se In ouiya se inge nga fah srkalos in liye lah elos ac oru oana ma nga sapkin.”\nNehemiah 9:16 – Tuhsruktu arulana kehkeh kacwaclos ac elos likehkeh, ac elos tiana loh nuke sap lun GOD Papa. Oana ke akkalemyeyuk in Deuteronomy 31:27, “Nga etu lah elos arulana likkeke ac utuk nunak. Elos tunyuna lain LEUM GOD ke pacl nga moul, ac tukun nga ac misa elos ac fah tunyuna yohk liki na.”\nNehemiah 9:17 – Akkalemye la tulik natul arulana likehkeh ac tiana ahkos ma sapkinyuk nu selos. Elos mulkuhnla pac kais sie ma mwowo ac usrnguk su GOD Papa El akkalemye nu selos ke kuh lal, pa nuke ma sik ke meoa srusra (Red Sea) ouyapa nuke ‘manna’ ku kof in niminim yen mesis. Elos torkaskas nu sin Mwet Kol lalos ah suk in oasr Mwet kol sasu lalos in fohlohkonulos la in folok nu Egypt. Elos nwe oru kuh motkwe ouinge, tusruktu, pa inge kutu ma akkalemye napaye lupan mongfuhsacsr ac pakoten lun GOD Papa nu selos. Pa Moses El akkalemye nu selos inge: “A kowos tia pwaye nu Sel; kowos tia fal in mwet lal, Sie mutanfahl koluk ac kutasrik”(Exodus 32:4).\nNehemiah 9:18 – Kutasrik in nunak ac orekma lalos pa sik ke pacl se ma elos srulehla calf soko ac alu nu se liki in alu nu sin GOD Papa Tumasr in Kusrao, suh pwenulos mwe liki kohs lalos liki an Egypt.\nNehemiah 9:19 – Tusruktu ke lupan lung kulang ac pahkoten lun GOD Papa Tumasr in Kusrao, el tiana ngetla luhkehlos in misa yen mesis. Sie sruwen puhkunyeng kohlolos ke len ac sie sruwen eh kohlolos ke fong. Pa ma Simusla akkalemye ke Nehemiah 9:12, “Kom pwanulos ke sie pukunyeng ke len, Ac ke fong kom tolak inkanek lalos ke e.”\nNehemiah 9:20 – GOD Papa El tiana tohlokinye kacsru nu selos. El nwe ahkulen kutasrik in nunak ac orekma lalos, El kacsrelos na. Pa akkalemyeyuk ke Ma Simusla in Oekyuk 11:17, “Nga fah oatume ac kaskas nu sum we, ac nga fah eis kutu ngun su nga filiya fom ac filiya faclos. Na elos ac fa ku in kasrekom lippise kutu fosrnga lom ke mwet inge, ac kom fah tia mukena in polong.”\nNehemiah 9:21 – Ma Simusla akkalemye in Deuteronomy 2:7, kut in “Esam lah LEUM GOD\nlowos El akinsewowoye kowos in ma nukewa kowos oru. El karingin kowos in forfor lowos yen mwesis lulap se inge. El wi kowos key ac angngaul inge, ac sot ma nukewa kowos enenu.”\nKUT AC NGES MWE LUTLUT SE INGE FUHKAC NUKE MA KUT OASR KAC?\nMwet kol se inge, Nehemiah el oana Abraham. El muta ke an na mwowo, wal lal ahkulenyuk fihn an Persia; tuhsruktu, El ahkuhlen elyac yok nu sin tulik nutin GOD fihn an Jerusalem. Ke tia kuhlusyukyak tulik nutin GOD fihn an Jerusalem, pwenang, yok ekla ma el ahkulen. El ke kacsru, na El suk elan folok nu Jerusalem in kulahsak an Jerusalem ke se pot, tulik nutin GOD in sifwil toani in folok ac Alu nu sin GOD Papa Tumasr in Kusrao. Nehemiah el akkalemye ke mwe read lung inge lupan tahfongla se lun Tulik nutin GOD (Tulik Israel); pwenang el sifwil akkalemye nu selos la, elos nwe kutasrik in nunak ac orekma; GOD Papa El tiana ngetla luhkehlos. GOD Papa El akkalemye lungse paye nu selos.\nMa inge tuku nu sesr kut in lutlut pac kac. For example: Ke akwuk lasr ETAWI, mwet se fihn tia top pang ke pang ak tolu, nga ETAWI, tihla panglol. OASR OYAC MA SE INGE KE MA SIMUSLA? Ouiya se ma akkalemye nu sesr ke lungse kawil lun GOD Papa pa kalem in (Matthew 18:21, 22). Na Peter el tuku nu yurin Jesus ac fahk, “Mwet Luti, sie mwet lulalfongi wiuk fin nuna orekma koluk nu sik, pacl ekasr nga ac nunak munas nu sel kac? Ya pacl itkosr?” Ac Jesus el topuk ac fahk, “Mo, tia pacl itkosr, a itngoul pacl itkosr,”\nKut fihn Ambassador lun GOD, in ehkin muh kut Mwet kulansap suwos lun GOD Papa, kut enenu in orekmakin ma akkalemye ke Kahs Lun GOD Papa Tumasr in Kusrao in sang kol moul lasr. Nga arulana engan kaksakin ke mwe lutlut se inge sifwil tuku in akasmakinye kut Mwet Kol lun Church ac ETAWI in orekmakin ouiyen nunakmunas lun GOD Papa in kol kut nukewa.\nPrevPreviousMonday (11/2) Sifac: Kulo Nuh Sin God\nNextWednesday (11/4) Sifac: Yohklacna Luhng KuhlacngNext


Thursday (12/10) Sifac: Mwe Kisac Fohnlah - Word Of Knowledge | USA\nSifac: Mwe Kisac Fohnlah\nMwe Read: Rome 12:1-8\nNga lungse sifwil pac srike lac, oana nga ku in sifwil pac acknunakye kowos ke mwe read lasr u. Kut liye Paul el mutawack ke sapta se inge (Chapter 12) ke “KE MA INGE” akesmakinye kut la tia ke kut lulalfoni tari kut in muta na ke luhmah se kut muta ke meet a su ma kut oru lungse lun fwalu. El kacfwe kut tu kut in aollah moul lasr u na ke moul mutal su GOD EL pangon kut nuke u.\nKut in oru ma Lungse lun GOD ac in oru pac kulansap lasr in oana ke Jesus El fwak ke Mat 25 suc fwak mu, kut in tia nunku kasr sifwana kut tia nunku muh kut fulat, tu kut in sang KAS LUN GOD in pa us moul lasr uh. Paul el akkalemye pac lac kut enenu in ah porongoi sie sin sie. In wangin nunak fulat sesr. Nuke kulansap lasr u kut in kalem ke lac oasr kain in kunokon puspus. El pupulykin na sie monun mwet se la oasr mano sefana ah oasr ip pukanten kac. Kutu kunokonn pa in mwet Paluh ac Mwet Luti ku kaifwe pa inge kutu konokon su GOD EL ase nusesr u.\nPrevPreviousWednesday (12/9) Sifac:Mwe Kisac Ke Luhngse\nNextFriday (12/11) Sifac: Mwe Kisac Ke LuhlahlfongiNext


Friday (6/12) Sifac: Suk Leum God ac Kowos Fah Moul - Word Of Knowledge | USA\nSifac: Suk Leum God ac Kowos Fah Moul\nMwe Read: Amos 5:1-6\nIn oana pacl nukewa nga e wi mwet nukewa in akilen God fulatlana lasr ke ouiyac wowo kut nofon pulakin ke pacl se inge. Moul lasr uh e wangin saflah kac efin kut lulalfongi ac moul kin mah simlac ke John 3:16. Paing mwet nukewa ac Leum God elan wi kut nofon ke moul lasr.\nLikkeke lun tulik nutin Israel inge arulana taklac kalem ke buk lal Amos. Ke sapta limekosr Amos el sifil kalweni srunga yohk ke orekma koluk lun tulik Israel inge ke soko on in asor. Amos el ne akkalemye lah acn Israel el ac fah tiana sifilpa tukakek (v2) mwet inge motko siena. Mwet palu Amos el asor yohk ke likkeke lun mwet inge ac etu lah elos sifacna pikin acn in misa lalos sifana.\nAkkalemyeyuk ke verse ak tolu lah siti lun acn Israel supwala mwet in meun lalos ac inkaiyalos misa, mwet na puh folok. Kut ku in liye lah misa ac asor na yohk pa Amos el liye ac pulakin lah e sikyak nusin tulik nutin Israel inge efin elos tia forla liki likkeke lalos.\nPacl se inge arulana yohk mislac ac kasrup lun acn Israel (Northern Kingdom). Jeroboam II el pa tokosra in pacl se inge su eteyuk tari lah el sie tokosra na koluk su alu pac nuke god saye. Amos el etu lah mislac ac kasrup lun acn Israel inge e tia an paht ke sripen elos tia fahsr tukun God paye.\nBethel, Gilgal ac Bersheba (v5) acn tolu inge nofon orekmakinyuk nuke alu nusin god saye. Bible uh fahk lah sie pacl ah acn tolu inge tu orekmakinyuk nuke alu nusin God fulatlacna lasr. Bethel su kahs Hebrew se kalmac pa “loom sin God” (Genesis 12:8), Abraham el tuh oralla mwe loang se we in akfulatye God. Amos el liye forla lun acn Israel ac sifil akesmakinyalos lah LEUM GOD El fahk “fahsru nu yuruk, ac kowos fah moul (v4).\nSifwac se lasr inge arulana kalem tari lah moul ma patpaht uh tuku ke acn se sefanna, God mukenna. Misenge, facluh suk in moulkin mislac ac kasrup su tia tuku sin God me oana ke Amos el liye nuke tulik nutin Israel inge. Mwe mislac ac kasrup lasr mwet Christian uh pa akkalemyeyuk ke Galatia 5:22, a fahko lun Ngun pa lungse, engan, misla, mongfisrasr, kulang, orekma wo, oaru, pusisel, sifacna leum fac.\nSuk LEUM GOD, ac kowos fah moul. Kowos fin tia sokol, El fah putati oana sie e nu fin mwet Israel. E sac fah esukak mwet in Bethel, ac wangin sie fah ku in konela (v6). Verse se inge enenu na kut in moulkin ac orekmakin in sang akesmakinyekut kais sie wi tulik wiasr ma srakna muta ke sukosok lalos sifanna. Wangin mwet ku in kainglac liki mah God El akoo nusesr nofon. Misenge pa wo emeet kut in suk God ac eis moul ma patpaht. Sifil kaksakin God ke me lutlut El use in sang akesmakinyekut nofon.\nPrevPreviousThursday (6/11) Sifac: Akos Wo Liki Kisac\nNextSaturday (6/13) Sifac: Nga Etu Tafongla ac Ma Koluk LowosNext


Friday (8-14) Sifac: Leum God El Tuni Nunak Lun Inse - Word Of Knowledge | USA\nBy: Lipan A Welly\nSifac: Leum God El Tuni Nunak Lun Inse\nMwe Read: Soakas 21:2-8\nIn oana pacl nukewa, in wi mwet nukewa in oru kaksak yohk lasr nu sin LEUM GOD fulatlacna ke moul wowo lasr kewa kais sie. Paing mwet nukewa ac lela tuh Ngun Mutal Elan wi kut nofon ke pacl se inge.\nLEUM GOD El etu nunak ku ma oasr in insiasr in pacl nukewa. God El tia ku in kiapeyuklac pa sifwe lulap lasr ke June len 14 (Amos 5:14,15,18-27 pa mwe read sac). Suk in oru ma suwohs ac tia ma koluk, tuh kowos in ku in moul (Amos 5:14). LEUM GOD El arulacna lungse mwet nukewa in eis moul ma patpat. Sulaclah lun kais sie sesr nu ke lungse yohk se Lal inge pa LEUM GOD El tuni. El kenna kut nofon in lulalfongi in El ac eis moul.\nSoakas soko inge akkalemye lah: sahp kom nunku mu ma nukewa kom oru uh suwohs, tuh esam lah LEUM GOD El tuni nunak lun insiom (v2). Wangin mwet suwos, mwet nukewa orekma koluk, ac elos nukewa tia sun lupan wolana se ma God El akoo nu selos (Rome 3:23). God El etu fototo lac se inge su oasr sin mwet nukewa. Kut nofon etu tari innek soko fanna God El oralla nuke ke fototo lac se inge: Jesus El topkol ac fahk, “Nga pa inkanek, ac pwaye, ac moul; wangin mwet som nu yurin Papa fin tia ke nga (John 14:6).”\nMwet koluk uh kolyuk ke nunak filacng ac inse fulat. Ma inge koluk (v4). El etu nunak lasr ac lungse lasr nukewa. Kom fin sokol, El ac fah liyekomyang, a kom fin forla lukel, El ac fah siskomla nwe tok (1 Chr 28:9), kas lal tokosra David nu sel Soloman. Ke LEUM GOD El liye lupan koluk lun mwet nukewa fin faclu, ac lupan nunak koluk lalos ke pacl nukewa, (Gen 6:5); God El etu kut ac wangin ma ku in wiklac yurol. Tuh liki insien sie mwet nunak koluk uh sikyak ma kolol in kosro, pisrapasr, akmas, kosro inmasrlon mwet payuk, rapku, oru ouiya koluk; kutasrik, elah koluk, ngetnget in mwel, lesrik, inse fulat, ac supoklot. Ma koluk inge nukewa tuku luin sie mwet ac akfohkfokyalla (Luk 7:21-23). LEUM GOD El etu fototo lasr ac El akola in pacl nukewa in aksuwosye.\nLEUM GOD El kwase inse fulat su kut lutlut pac ke tari ke book lal Amos. Fototo lac lun tulik nutin Israel inge sang elyah na yohk nu selos. Kut e putatyang pac nuke elyah yohk efin kut tia inse paye nusin LEUM GOD lasr. LEUM GOD El tuni Nunak Lun Inse. Efin kut tia eis ac lulalfongi in Jesus Christ e wangin finsrak lasr nuke lungse yohk se lun LEUM GOD inge: kut nofon in eis moul ma papat. Wangin inkanek saye ku in use moul ma patpat se inge.\nArulacna kalem tari lah wangin ma kut ku in wikin nu sin God, El arulacna etu kut nofon ke nunak ac ma nukewa an insieacsr. Finne yohk koluk lasr El tuku in moli kut lac nofon ke sripen lungse yohk Lal nu sesr. Sulala uh ma lasr kais sie kut in oralla. Sifil kalweni in akkasmakinye kut nofon lah oasr acn luo i yacna ma LEUM GOD El tuni in nunak ac moul lasr. El ac akinsewowo ye mwet nukewa su lulalfongi in Wen Sefanna Natul ac El e kwase mwet insefulat su tia lulalfongi in El. Sifil paing mwet nukewa ac kaksakin LEUM GOD lasr ke moul lasr. Finne kut misa misenge kut e eis moul ma patpat ke sripen lulalfongi lasr in El. God Bless.\nPrevPreviousWednesday (8/12) Sifac: Fahsr Liki Ouiya Koluk Lun Mwet Tuma\nNextSaturday (8/15) Sifac: Fahsr Ke Inkanek Lun Leum GodNext


Nehemiah 1 - BIBLE MUTAL\n1Pa inge takinyen orekma yohk su Nehemiah, wen natul Hacaliah, el orala. Ke malem in Kislev in yac aklongoul ma Artaxerxes el tokosra fulat lun Persia, nga, Nehemiah, muta Susa, siti fulat lun acn Persia.\n2Hanani, sie sin tamulel luk, el wi u se tuku Judah me, ac nga siyuk selos ke acn Jerusalem ac ke mwet Jew wiasr su folokla liki sruoh in acn Babylonia.\n3Elos fahk nu sik lah mwet su painmoulla ac folokla muta yen selos ah, arulana upa moul lalos, ac mwetsac su muta apkuran nu yorolos elos aklusrongtenyalos. Na elos fahk pac nu sik lah pot Jerusalem srakna musalla oan, oayapa mutunpot uh soenna orekla tukun pacl se firiryak ah.\n4Ke nga lohng ma inge nukewa, nga putati ac tung. Nga asor ke len na pus, ac nga tiana mongo. Nga pre nu sin God ac fahk,\n5“LEUM GOD lun Kusrao! Kom fulat, ac kut arulana sangeng sum. Kom oaru na in karingin wuleang lom nu selos su lungse kom ac oru ma kom sapkin.\n6Ngetma liyeyu, LEUM GOD, ac porongo pre luk, ke nga siyuk len ac fong ke mwet kulansap lom, mwet Israel. Nga fahkak lah kut, mwet Israel, orekma koluk. Nga ac mwet matu luk orekma koluk.\n7Kut arulana aktoasrye kom, ac tia oru ma kom sapkin. Kut tia liyaung ma sap lom ma kom sang nu sel Moses mwet kulansap lom elan ase nu sesr.\n8Inge, esam ke kom fahk nu sel Moses, ‘Kowos mwet Israel fin tia pwaye nu sik, nga ac akfahsryekowoselik inmasrlon mutunfacl ngia.\n9Tusruktu kowos fin foloko nu yuruk ac oru ma nga sapkin nu suwos, nga ac folokinkowosme nu yen nga sulela tuh mwet uh in alu nu sik we, kowos finne fahsrelik nu yen saflaiyen faclu.’\n10“O Leum, mwet inge elos mwet kulansap lom ac mwet lom sifacna. Kom molelosla ke ku yoklana lom.\n11Lipsre mwe siyuk luk inge, oayapa pre lun mwet kulansap lom nukewa ngia su kena akfulatye kom. Ase wo ouiya nu sik misenge, ac oru tuh tokosra fulat elan pakoten nu sik.” In len ingo, nga tuh mwet okwok wain lun tokosra fulat.


Ruth 1 - BIBLE MUTAL\n1In pacl ma mwet nununku tuh kol fin acn Israel, oasr sie sracl lulap sikyak. Ouinge, sie mwet Bethlehem in acn Judah, wi mutan kial ac wen luo natul, elos som nu Moab in tuh muta we kitin pacl.\n2Inen mukul sac pa Elimelech, mutan kial pa Naomi, ac inen wen luo natul ah pa Mahlon ac Chilion. Elos mwet Ephrath, ac elos muta in acn Bethlehem lun Judah. Na elos som nu Moab in tuh muta we. Ke elos muta we\n3Elimelech el misa, ac Naomi ac wen luo natul ah mukena muta.\n4Tok, eltal payukyak sin mutan Moab luo — sie pa Orpah ac sie pa Ruth. Elos muta we apkuran in yac singoul,\n5na Mahlon ac Chilion kewa misa pac, ac Naomi el mukelana muta. Wanginla mukul tumal ac wen luo natul ah.\n6Kutu pacl tok, Naomi el lohngak lah LEUM GOD El kasru mwet in acn sel ke El akwoye fokin ima lalos ac sang mwe mongo nu selos. Na Naomi ac mutan luo talupal ah akola in som liki acn Moab,\n7ac mutawauk in fahsr nu Judah.\n8Naomi el fahk nu sin mutan luo natul ah, “Wona komtal in folokla nu yurin nina kiomtal ah, ac lela tuh LEUM GOD Elan kulang nu sumtal oana ke komtal tuh kulang nu sik ac nu sin mukul tomomtal ma misa.\n9Lela tuh LEUM GOD Elan kasrekomtal in ku in konauk luo mukul ah tomomtal komtal in muta wo yoro.” Na Naomi el wilkas ac ngok mutaltal. Tusruktu eltal mutawauk in tung\n10ac fahk, “Mo! Kut ac wi kom na som nu yurin mwet lom an.”\n11Na Naomi el fahk nu seltal, “Komtal enenu in folokot. Efu komtal ku lungse wiyu? Mea, komtal nunku mu nga ac ku in sifil oswela tulik mukul komtal in payuk nu se?\n12Folokot nu yen sumtal an mweyen nga matuoh ac nga tia ku in sifil payuk. Nga finne nunkauk mu nga in sifil payukyak ofong ac oswela kutu wen,\n13mea, komtal ac soano na eltal in matula? Ya sripa se inge in pwanang komtal in tia payuk nu sin kutepacna mukul? Mo, acn nutik, komtal etu na lah tia ku in ouinge. LEUM GOD El ngetla likiyu, ac nga arulana pakomutomtal.”\n14Ac eltal sifilpa mutawauk in tung. Na Orpah el ngokya mutun nina sac, ac folokla nu yen sel ah, a Ruth el sripsriplana nu sin nina sac ac tiana fahsr lukel.\n15Na Naomi el fahk nu sel, “Ruth, mutan se wiom ah pa folokla nu yurin mwet lal ac god lal. Fahla welul.”\n16Tusruktu Ruth el fahk, “Nimet kom kafwe nga in som liki kom! Lela nga in wi kom na. Tuh yen kom som nu we, nga fah som pac nu we. Yen kom ac muta we, nga ac fah muta pac we. Mwet lom fah mwet luk, ac God lom fah God luk.\n17Yen kom misa we, nga ac fah misa we, ac nga ac fah pukpuki pac we. Lela LEUM GOD Elan arulana ase mwe keok yohk nu fuk nga fin fahsr liki kom meet liki nga misa!”\n18Ke Naomi el akilen lah Ruth el wotela na ku sel mu el ac welul ah, el tia sifilpa fahk kutena ma.\n19Eltal fahsr nwe ke na eltal sun acn Bethlehem. Ke eltal sun acn we, mwet in acn sac elos arulana lut, ac kutu sin mutan in acn sac fahk ouinge, “Ku pwayena lah Naomi pa inge?”\n20Na Naomi el fahk nu selos, “Kowos in tia sifil pangonyu Naomi, a kowos in pangonyu Marah mweyen LEUM GOD El ase sie moul na asor nu sik.\n21Ke nga tuh som liki acn yenu ah, pukanten ma luk, tuh pa LEUM GOD El folokinyume pisinpo. Mwe mea kowos in pangonyu Naomi ke LEUM GOD Kulana El akkeokyeyu ac supwama mwe ongoiya nu fuk?”\n22Ouinge Naomi el foloko liki acn Moab, ac Ruth, mutan Moab se talupal welul. Ke eltal sun acn Bethlehem, tufahna mutawauk pacl in kosrani barley in acn we.


Luhngse Mwet Suc God El Luhngse | Luhngse luhn God\nLuhngse Mwet Suc God El Luhngse\n“Kuhpahsr nuh sin mwet lahlmwetmwet, ac kom fah lahlmwetmwet.”—SOAKAS 13:20.\n1, 2. Ma pwacye fuhkah se Bible uh ahkuhtweyac?\nMWET uh oacna cotton uh ke sie ohiyac; arlac fihsracsr in nohmeni kof kuh kuhtwena ma oan raunelah uh. Ahok, kuht sa in sruokyac ohiyac ac elah luhn mwet suc kuht asruoki nuh se uh.\n2 Bible uh ahkuhtweyac ke sie ma pwacye: “Kuhpahsr nuh sin mwet lahlmwetmwet, ac kom fah lahlmwetmwet. Kom fin asruoki nuh sin mwet lahlfon, kom ac fah sun ongaiyac.” (Soakas 13:20) Yac kom tiac insese kac lah kuht kwacna etahi kuh eslah ohiyac luhn mwet suc kuht asruoki nuh se uh? Pwacye lah, kuht luhngse ac fototo nuh sin mwet kuht kwacna asruoki nuh se uh. Ke srihpac se inge, asruoki lasr nuh sin sie mwet ac kuh in ekuhllah ohiyacsr nuh ke inkacnek wo kuh kuluk.\n3. Kuht ac sulaclah fuhkah kawuck ma ac ahkkweye kuht in oruh ma wo?\n3 In muhta na in luhngse luhn God, arlacna yohk srihpac kuht in sulaclah kawuck ma ac ahkkweye kuht in oruh ma wo. Kuht ac oruh fuhkah ma inge? Ke kahs fototo, kuht kuh in oruh ke kuht luhngse mwet suc God el luhngse ac kawuck nuh se uh. Srihke nuhnkuh, kawuck fuhkah ac wo kuht in sulaclah liki na mwet suc oasr tari yohroh kain in ohiyac ma Jeova el luhngse? Pwacnacng, ke pacl se inge kuht kuh in tuni lah kain in mwet fuhkah God el luhngse ac kawuck nuh se uh. Kuht fin kahlwem na pwacye ke nuhnak luhn Jeova ke ip se inge, kuht ac kuh in sulaclah kawuck ma wo uh.\nMWET SUC GOD EL LUHNGSE\n4. Efuh kuh fal Jeova elan sulaclah mwet suc el luhngse in kawuck nuh se uh? Efuh kuh Jeova el pahnglol Abraham “mwet kawuck luhk”?\n4 Oasr na mwet suc Jeova el sulaclah in kawuck lal. Yac fal elan oruh ohinge? Ahok, mweyen el pa Leum Fuhlwactlacna lasr inkuhsrao ac facluh ac sie mwe insewowo na yohk pa in kawuck nuh sel. Pwacnacng, suc ngac el sulaclah in kawuck lal uh? Jeova el fototo nuh sin mwet suc fihliyac luhlahlfongi laltahl kewa in el. Ke sie mwe puhpuhlyuck, srihke nuhnkuh kacl Abraham, sie mukul suc etweyuck ke luhlahlfongi yohk lal. Wacngihn kuhtwena mwe srihfe nuh ke luhlahlfongi luhn sie pahpah ma upac oacna in siyuck elan kihsackihn tuhlihk se nahtuhl. * Tuhsruhktuh, Abraham “el eisaclacng Isaac . . . in sie mwe kihsac,” mweyen el luhlahlfongi lah “God El kuh in ahkmoulyelack Isaac liki misac.” (Hebrew 11:17-19) Ke srihpen Abraham el ahkkahlwemye luhpan luhlahlfongi ac ahkostwen lal, Jeova el luhngse el ac pahnglol “mwet kawuck luhk.”—Isaiah 41:8; James 2:21-23, BMK.\n5. Meac nuhnak luhn Jeova kemwet suc oaru ac ahkos ma el fahk uh?\n5 Jeova el arlacna ahksacohkye mwet suc oaru ac ahkos ma el fahk uh. El luhngse mwet suc engan in ahkkahlwemye oaru laltahl nuh sel, tiac nuh sin kuhtwena mwet kuh ma sahyac. (Riti Luo Samuel 22:26.) In oacna ma kuht lotwelah ke Sapta 1 ke puk se inge, Jeova el engan sin mwet suc sulaclah in ahkos ma el fahk uh ke srihpen luhngse. Bible uh fahk: “El fototo nuh sin mwet suwohswohs.” (Soakas 3:32, NW) Mwet suc oaru in oruh ma Jeova el siyuck uh ac fah eis mwe solsol se inge sel: Eltahl kuh in utyak nuh in “lohm” sin God ac paingyuck eltahl in alu ac puhruhe nuh sel ke kuhtwena pacl.—Psalm 15:1-5.\n6. Kuht ac ahkkahlwemye fuhkah lah kuht luhngse Jesus? Meac puhlakihn luhn Jeova ke mwet suc luhngse wen nahtuhl uh?\n6 Jeova el luhngse mwet suc luhngse Jesus, wen kuloh sefanna nahtuhl. Jesus el fahk: “El suc luhngse nga fah ahkos kahs luhk. Pahpah tuhmuhk fah luhngse el, na nga ac Pahpah tuhmuhk fah tuhkuh nuh yohrohl ac muhta yohrohl.” (John 14:23) Kuht ac ahkkahlwemye fuhkah luhngse lasr nuh sin Jesus? Pa ke kuht ahkos masap lal uh, wekuhnacng kunohkohn se ma utuckuh nuh sesr in som fahkwack ke pweng wo ac in orek mwet tuhma lutlut. (Matthew 28:19, 20; John 14:15, 21) Kuht oacyacpac ahkkahlwemye luhngse lasr nuh sin Jesus ke pacl se kuht “fahsr in falkacl” kuh etahel ke kuhiyacsr kewa ke inkacnek in sramsram ac orekma lal, kuht finne mwet sesuwohs. (Sie Peter 2:21) Insiacn Jeova engan ke kwacfeacng luhn mwet suc mokleyuck in ukwe ac fahsr tohkohl Jesus ke srihpen luhngse laltahl nuh sel.\n7. Efuh kuh wo kuht in kawuckyak nuh sin kawuck luhn Jeova?\n7 Kuhtuh sin ohiyac ma Jeova el suk sin kawuck lal uh pa luhlahlfongi, oaru, ahkostwen ac luhngse nuh sin Jesus ac oakwuck lal. Kais sie sesr enenuh in siyuck sesr sifacna: ‘Yac ohiyac ac inkacnek inge oasr yurin kawuck fototo luhk uh? Yac nga nuh kawuckyak nuh sin kawuck luhn Jeova inge?’ Sie ma wo in oruh pa inge. Mwet suc ahkkahlwemye ohiyac wowo luhn God ac moniyuck in fahkwack pweng wo ke Tohkohsrahi uh ac kuh in mwe kahsruh na yohk nuh sesr, mweyen kain in mwet inge pa ac ahkkweye kuht in moulkihn moul lasr ke inkacnek ma ahkinsewowoye God.—Liye pohk se inge “ Meac Oraclah Sie Kawuck Wo?”\nMEAC ORACLAH SIE KAWUCK WO?\nKahs in kahsruh luhn Bible: “Sie mwet kawuck el luhngse pacl e nuhkewa; ac sie mwet lili el isuslac tuh elan mwet kahsruh in pacl in ongaiyac.”—Soakas 17:17, BMK.\nYac kawuck luhk uh kawuck pac luhn Jeova ac Jesus?—John 15:14, 16; James 2:23.\nYac kawuck luhk uh kahsreyuc in kapkapack ke ohiyac wo?—Sie Corinth 15:33.\nYac kawuck luhk uh luhngse nga na pwacye ac ahksuwohsyeyucklac ke pacl nga enenuh?—Psalm 141:5; Soakas 27:6.\nMeac sramsram ac orekma luhk uh ahkkahlwemye keik ke kain in kawuck se nga uh nuh sin mwet sahyac?—Soakas 12:18; 18:24; Sie John 3:16-18.\nLUTLUT KE MWE SRIHKASRAK LUHN MWET IN BIBLE\n8. Meac kom luhngse ke fototo wo inmahsrlol (a) Naomi ac Ruth? (b) Mukul fuhsr Hebrew tolu? (c) Paul ac Timothy?\n8 Arlacna puhkantwen mwe srihkasrak in Bible ke mwet suc puhla insewowo yohk ke srihpen wo mwet eltahl sulaclah in asruoki nuh se uh. Kom kuh in riti ke fototo luhn mwet pucspucs inge in Bible, oacna Naomi ac Ruth, mukul Hebrew tolu suc kawuckyak fin acn Babylon, weluhlacng Paul ac Timothy. (Ruth 1:16; Daniel 3:17, 18; Sie Corinth 4:17; Philippi 2:20-22) Tuhsruhktuh, lwelah kuht in nuhnkuh ke sie mwe srihkasrak na wo ke fototo wo inmahsrlol David ac Jonathan.\n9, 10. Meac srihpac yohk se pwacnacng David ac Jonathan eklac kawuck na fototo se?\n9 Bible uh fahk lah tukun David el unilyac Goliath, “Jonathan, wen nahtuhl Saul, el muhtwacwacack in arulacna luhngse David. Luhngse lal Jonathan nuh sel David arulacna yohk, oana ke el luhngse el sifacna.” (Sie Samuel 18:1) Ac pa inge muhtwacweyacn kawuck laltahl uh. Finne yac laltahl uh loes inmahsrlo, eltahl kawuck na nwe ke pacl se ma Jonathan el misac ah. * (Luo Samuel 1:26) Meac srihpac se pwacnacng arlacna fototo inmahsrlon kawuck se inge?\n10 David ac Jonathan eltahl kawuckyak ke srihpen luhngse laltahl nuh sin God ac luhngse yohk laltahl in sruokyac na oaru laltahl nuh sel. Mukul luo inge kawuckyak ke srihpen luhngse laltahl in ahkinsewowoye God. Eltahl ahkkahlwemye ohiyac ma mwet se sahyac an ahksacohkye. Wacngihn ahlohloh kac lah, Jonathan el arlacna fwefwelac ke puhlaik ac moniyuck lal David ke el tiac sahngweng in tuyak ke inen Jeova inge. Wacngihn pac ahlohloh kac lah, David el arlacna suhnakihn oaru lal Jonathan ke el kwacfeacng in ahkkweye oakwuck luhn Jeova. Ac ke el tiac nuhnkuh ke moul lal sifacna a el fihliyac luhngse lal David uh meet. Ke sie mwe puhpuhlyuck, nuhnkuh ke ma sikyak ke pacl se ma David el arlacna ahsor ke srihpen el kahkahing yen mwesis uh in wihklac liki orekma in lain ac kasrkuhsrak lal Tohkohsrah Saul, pahpah tuhmwacl Jonathan. Jonathan el ahkkahlwemye ohiyen oaru ke pacl se ma el sifacna “som nuh yohrohl [David] ac sang kahs in ahkkweyacl ac ahkacsmakihnyacl lah God El karuhnguhnuhl na.” (Sie Samuel 23:16) Srihke nuhnkuh lah fuhkah puhlakihn lal David ke pacl se ma kawuck na fototo se lal ingacn tuhkuh nuh yohrohl in kahsrel ac ahkkweyacl! *\n11. Meac kom lotwelah ke mwe srihkasrak lal Jonathan ac David ke ohiyen kawuck?\n11 Meac kuht kuh in lotwelah ke mwe srihkasrak lal Jonathan ac David inge? Pa inge mwe lutlut yohk kac uh: ma yohk srihpac emeet kawuck uh in oacna sie kac uh pa in fototo nuh sin God. Kuht kuh in muhsaheack ac ahkkweye sie sin sie kuht fin fototo nuh sin mwet suc oacna kuht ke luhlahlfongi lasr uh, ohiyen moul nwacsnwacs lasr ac luhngse lasr in oaru na nuh sin God. (Riti Rome 1:11, 12.) Kuht kuh in konwacack kain in kawuck ohinge inmahsrlon mwet lili wiyacsr uh. Tuhsruhktuh, yac kalmen ma inge pa mwet nuhkewa suc wi ke miting ke Lohm in Toeni lasr uh wo kuht in asruoki nuh se? Moh, tiac pa inge kalmac.\nKUHT AC SULACLAH FUHKAH KAWUCK LASR UH\n12, 13. (a) Efuh kuh kuht enenuh in sulaclah ahkwoyac mwet suc kuht asruoki nuh se uh, finne nuh sin mwet lili wiyacsr uh? (b) Ma upac fuhkah se congregation ke pacl luhn mwet sap ah sun? (c) Ac ma inge moklacl Paul in fahk kahs in sensen fuhkah se?\n12 Finne luun congregation uh, kuht enenuh in sulaclah ahkwoyac kawuck lasr uh kuht fin luhngse mwet kuht asruoki nuh se inge in kahsre kuht ke fototo lasr nuh sin God. Yac kuht enenuh in lut ke ma inge? Moh. Oasr mwet Christian ke congregation uh suc paht kuhtuh in kapwack ke luhlahlfongi laltahl uh, in oacna ke kuhtuh fukun sahk uh paht in mwesrlah. Pa sis ke congregation nuhkewa, tiac oacna sie kapkapwack luhn kais sie mwet Christian ke fototo laltahl nuh sin Jeova uh. (Hebrew 5:12–6:3) Pwacye lah, kuht ke mongfihsracsr ac ahkkahlwemye luhngse nuh sin mwet sasuc ac muhnahs inge, mweyen kuht luhngse in kahsreltahl in kapkapwack ke fototo laltahl nuh sin Jeova uh.—Rome 14:1; 15:1.\n13 Ke kais kuhtuh pacl, sahp kuht ac enenuh in sensenkihn asruoki lasr nuh sin mwet ke congregation uh. Sahp, oasr mwet suc ahkkahlwemye ohiyac kuh orekma ma tiac fal in ahkkahlwemyeyuck. Sahp, kuhtuh seltahl muhtwacwacack in kasrkuhsrak sin mwet ke congregation uh ac tohrkahskahs lainuhltahl. Congregation ke pacl luhn mwet sap ah sun kain in ma upac se inge. Oasr mwet suc sruokyacna oaru laltahl uh, tuhsruhktuh oasr pacna mwet suc tiac oruh ma wo. Ke srihpen kuhtuh sin mwet ke congregation fin acn Corinth inge tiac ahkos kuh ukwe mwe luti luhn mwet Christian in pacl sac, pwacnacng mwet sap Paul el sensenkihn congregation uh: “Kowos in tiac kiacpweyucklac. Mwet kawuck kuluk uh kuh in kuhnahoslah elah wo uh.” (Sie Corinth 15:12, 33) Paul el sensenkuhnuhl Timothy lah finne inmahsrlon mwet lili uh, oasr mwet suc tiac oruh ma wo. El fahk nuh sel Timothy muh, elan taran ke kain in mwet inge ac elan tiac fototo nuh seltahl.—Riti Luo Timothy 2:20-22.\n14. Kuht ac orekmakihn fuhkah kahs in sensen lal Paul ke asruoki lasr uh?\n14 Kuht ac orekmakihn fuhkah kahs in sensen lal Paul inge? Pa ke kuht tiac asruoki nuh sin kuhtwena mwet luun kuh lihkihn congregation ma ac kuh in ahkkulukyekuhtlac. (Luo Thessalonica 3:6, 7, 14) Kuht enenuh in karuhnguhnwacng in wo fototo lasr nuh sin God uh. Esam lah in oacna cotton uh, kuht ac sa na sruokyac ohiyac ac elah luhn kawuck fototo lasr uh. Ma na kahlwem se lah, kuht fin isongyac cotton se nuh ke vinegar, kuht ac tiac nuhnkuh muh kof pa ac tuhkuh kac uh. Pwacnacng, in oacna, kuht tiac kuh in asruoki nuh sin mwet suc kuh in ahkkulukye kuht ac nuhnkuh muh ac oasr ma wo ma tuhkuh kac.—Sie Corinth 5:6.\nKom kuh in konwacack kawuck na wowo kom in asruoki nuh se inmahsrlon mwet lili uh\n15. Meac kom kuh in oruh tuh kom in konwacack kain in kawuck suc kwacfeacng in sruokyacna fototo laltahl nuh sin Jeova?\n15 Mwe engan na yohk se lah kuht kuh in konwacack kawuck wowo inmahsrlon mwet lili ke congregation uh. (Psalm 133:1) Kom ac konwacack fuhkah kain in kawuck inge suc kwacfeacng in sruokyacna fototo laltahl nuh sin Jeova? Ke kom kwacfeacng in ahkkahlwemye ohiyac ac elah wo ma God el engan kac, kom ac fah konwacack mwet sahyac suc suk in ahkenganyacl oacna kom. Ke pacl sacn pacna, sahp oasr ma kom ac enenuh pac in oruh in konwacack kain in kawuck inge. (Liye pohk se inge “ Kuht Ac Konwacack Fuhkah Kawuck Wowo Lasr?”) Suk mwet suc ahkkahlwemye kain in ohiyac ma kom luhngse in ahkkahlwemye. Lohacng nuh ke kahs in kahsruh luhn Bible in “luhngse . . . ke insiowos nohfohn” kuh suk in kawuck nuh sin mwet lili wiyom finne siena tuhn, acn kuh facsin lal an. (Luo Corinth 6:13; riti Sie Peter 2:17.) Nik kom asruoki muhkwena nuh sin mwet suc oasr ke matwom. Esam lah Jonathan el arlac mahtuh luhkel David. Puhs mwet mahtuh suc kuh in oraclah kawuck na wowo se ke srihpen etwacack laltahl ac ma eltahl sun tari.\nKUHT AC KONWACACK FUHKAH KAWUCK WOWO LASR?\n“Meet, nga puhla muh arlac upac nuh sihk in konwacack kawuck luhk ke congregation uh. Tuhsruhktuh, nga konwacack lah ke nga kahfofo ke orekma in luti uh, ma inge kahsreyuc in kapkapack ke ohiyac wo pucspucs oacna mongfihsracsr, muhtweng, ac luhngse pwacye. Ke nga tahfwelah na in kapkapack ke ohiyac wo inge, nga konwacack lah mwet sahyac suc oasr pac kain in ohiyac inge yohroh, eltahl luhngse in fototo nuh sihk ac ingena oasr kawuck wo luhk.”—Shivani.\n“Nga puhruhe tuh nga in kuh in konwacack kuhtuh kawuck ah luhk ke congregation uh. Tuhsruhktuh, ke lusen pacl na loeloes se, nga puhla muh tiacna topukyuck puhruhe luhk uh. Tok, nga akihlenack lah wacngihn na ma nga oruh in muh oasr kawuck luhk. Nga pa tiacna kwacfeacng in suk uh. Tuhsruhktuh, ke pacl se nga muhtwacwacack in orekma fal nuh ke ma nga puhruhe kac uh, nga puhla na pwacye lah Jeova el topuk puhruhe luhk uh.”—Ryan.\nKE PACL MA UPAC UH SIKYAK\n16, 17. Mwet lili se fin ahktoasrye kuht ke kuhtwena ma, efuh kuh kuht tiac enenuh in som liki congregation uh?\n16 Ke kais kuhtuh pacl, sahp oasr ma upac ma ac sikyak ke srihpen tiac oacna sie ohiyac ac kapkapwack luhn mwet ke congregation uh. Sie mwet lili el ac kuh in fahklah kuh oraclah sie ma ma ac ahkngalye puhlakihn lasr uh. (Soakas 12:18) Kuhtuh pacl uh, ma upac uh sikyak ke srihpen mwet luo tiac aetuhilac kuh tiac inseselac inmahsrloltahl. Kuhtuh pacl uh, ma ke srihpen tiac oacna sie nuhnak ac ohiyac luhn kais sie mwet. Yac kuht ac lwelah ma upac inge in ahktihkuclkuclye kuht ac tulokihnkuhti in tilac wi miting? Kuht fin luhngse na pwacye Jeova ac mwet suc el luhngse uh, kuht ac tiac oruh ma inge.\n17 Ke srihpen Jeova pa orekuhtlac ac use moul lasr uh, pwacnacng arlacna fal kuht in luhngse el ac in oaru nuh sel muhkwena. (Fwackyuk 4:11) In wekuhnacng ma inge, fal kuht in ahkkahlwemye kahsruh lasr nuh ke congregation ma Jeova el engan in orekmakihn. (Hebrew 13:17) Pwacnacng, mwet lili se fin ahkngalye kuht kuh ahktoasrye kuht ke kuhtwena inkacnek, kuht ac tiac som liki congregation uh in ahkkahlwemye puhlakihn lasr uh. Tiac Jeova pa ahktoasryekuhtlac uh. Luhngse lasr nuh sin Jeova uh ac tiac na kuh in lwelah kuht in forlah luhkel kuh liki mwet lal uh!—Riti Psalm 119:165.\n18. (a) Meac kuht kuh in oruh in ahkkweye mislac ke congregation uh? (b) Fin oasr srihpac wo lasr in nuhnak muhnahs nuh sin sie mwet, ma wo fuhkah kuht kuh in engankihn?\n18 Luhngse lasr nuh sin mwet lili wiyacsr uh ac fah mokle kuht in ahkkweye mislac ke congregation uh. Jeova el tiac siyuck sin mwet el luhngse uh in suwohs in ma nuhkewa ke pacl nuhkewa, pwacnacng kuht tiac pac enenuh in nuhnkuh ohinge ke mwet lili wiyacsr uh. Luhngse uh pa kahsre kuht in muhlkuhnlah tahfonglac srihsrihk luhn mwet sahyac ac in esam lah kuht nuhkewa sesuwohs ac oruh ma tahfonglac. (Soakas 17:9; Sie Peter 4:8) Luhngse uh kahsre kuht pac in “nunak munas nu sin sie sin sie” ke pacl nuhkewa. (Colossae 3:13) Tiac fihsracsr in orekmakihn kahs in kahsruh inge pacl nuhkewa. Kuht fin toasrlah sin sie mwet ac sruokyacna puhlakihn lasr inge, ac kuh in oruh kuht in kasrkuhsrak sel ac nuhnkuh muh ohiyac inge kuh in sang kai nuh sel. Tuhsruhktuh, pwacyeiyac uh pa, kuht fin sruokyacna kasrkuhsrak lasr uh ma inge ac kuh in ahkkulukyekuhtlac. Ke kuht sulaclah in nuhnak muhnahs nuh sin sie mwet ke pacl ma oasr srihpac wo in oruh, ma inge ac fah acse mwe insewowo yohk. (Luke 17:3, 4) Ma inge acse nuh sesr nuhnak ac inse mislac, karihngihn mislac ke congregation uh ac yohk liki nuhkewa, fototo lasr nuh sin Jeova.—Matthew 6:14, 15; Rome 14:19.\nPACL FAL IN TULOKIHNYAC ASRUOKI LASR UH\n19. Meac kuhtuh srihpac ma ac pwacnacng kuht enenuh in tulokihnyac asruoki lasr nuh sin sie mwet?\n19 Oasr pacl ma kuht enenuh pac in tulokihnyac asruoki lasr nuh sin sie mwet suc tuh wi ke congregation uh ke pacl meet ah. Ma inge sikyak ke pacl se sie mwet el kuhnahoslah masap luhn Jeova ac el tiac auliyak, na pwacnacng el sisilac liki congregation uh. Kuh sahp, el lain luhlahlfongi uh ac luti ma kikiacp. Kuh sahp, el sifacna eisacllah liki congregation uh. Kahs luhn God uh fahk arlac kahlwem nuh sesr in “tiac tuhkweni yurin” kain in mwet inge. * (Riti Sie Corinth 5:11-13; Luo John 9-11) Sahp, ac kuh in ma na upac se kuht in tilac lohacng nuh sin mwet inge eltahl fin mwet in sucu lasr kuh kawuck lasr. Yac kuht ac tu na kuh in ahkkahlwemye lah oaru lasr nuh sin Jeova ac masap suwohswohs lal uh pa yohk srihpac emeet nuh sesr uh? Esam lah Jeova el arlacna ahksacohkye ohiyen oaru ac ahkostwen.\n20, 21. (a) Efuh kuh oakwuck in sisilac nuh sin mwet suc tiac auliyak uh ahkkahlwemye luhngse? (b) Efuh kuh arlacna yohk srihpac kuht in sulaclah ahkwoyac mwet kuht asruoki nuh se uh?\n20 Oakwuck in sisilac inge ahkkahlwemye luhngse yohk luhn Jeova. Ke inkacnek fuhkah? Ke pacl se ma sisilac sie mwet suc tiac auliyak ke ma kuluk lal, ma inge ahkkahlwemye luhngse lasr nuh ke ine muhtahl luhn Jeova ac nuh ke oakwuck nuhkewa lal uh. (Sie Peter 1:15, 16) Oakwuck in sisilac mwet suc tiac auliyak inge karuhnguhnwacng pac congregation uh. Mwet oaru ke congregation uh karihngihnyuck liki mwe ahkkuluk luhn mwet suc luhngse in oruh ma kuluk. Eltahl kuh pac in tahfwelah na ke kuhlwacnsap laltahl uh mweyen eltahl etuh lah congregation uh ac fah karuhnguhnuhltahl liki facl kuluk se inge. (Sie Corinth 5:7; Hebrew 12:15, 16) Oakwuck in kai se inge ahkkahlwemye pac luhngse nuh sin mwet se ma oraclah ma kuluk ingacn. Ma inge ac kuh in kahsrel tuh elan oruh ma enenweyuck nuh sel tuh elan acsmaklac ac fohlohk nuh yurin Jeova.—Hebrew 12:11.\n21 Ma na pwacye se lah, fihsracsr kuht in etahi ohiyac ac elah luhn mwet kuht asruoki nuh se uh. Ke srihpac se inge, kuht enenuh in arlacna sulaclah ahkwoyac mwet kuht asruoki nuh se uh. Ke kuht kawuckyak nuh sin kawuck luhn Jeova uh ac luhngse mwet suc el luhngse, kuht fihlikuhti inmahsrlon kawuck ma wo emeet kuht in asruoki nuh se uh. Ohiyac ma kuht eis seltahl uh ac kuh in kahsre kuht in ahkpwacyeye kwacfeacng lasr in ahkinsewowoye Jeova.\n^ par. 4 Ke Jeova el siyuck ma inge sel Abraham, el oraclah sie mwe luhmah nuh ke atacn mwe kihsac se ma el ac fah oruh ke inkacnek luhn wen kuloh sefanna nahtuhl uh. (John 3:16) Tuhsruhktuh, Jeova el tulokihnilyac Abraham ac sang sheep mukul soko in ahollah acn lal Isaac uh.—Genesis 22:1, 2, 9-13.\n^ par. 9 David el “srackna tuhlihk” ke pacl se el unilyac Goliath ac ke pacl se Jonathan el misac el apkuhran nuh ke yac 30. (Sie Samuel 17:33; 31:2; Luo Samuel 5:4) Jonathan el apkuhran nuh ke yac 60 ke pacl se el misac. Pwacnacng, kahlwem lah Jonathan el yac 30 kuhtuh mahtuh luhkwel David.\n^ par. 10 In oacna ma sihmlac ke Sie Samuel 23:17, oasr ma limekohsr ma Jonathan el fahk nuh sel David in ahkkweyacl: (1) El ahkkweyacl David elan tiac sahngweng. (2) El ahkkweye luhlahlfongi lal David lah kwacfeacng nuhkewa lal Saul uh ac tiac fahlac wo. (3) El ahkacsmakihnyacl David lah el ac tohkohsrahlac oacna ke God el wuhlelah tari. (4) El wuhlelah lah el ac tiac fuhleack ohiyen oaru lal nuh sel David. (5) Jonathan el fahk nuh sel David lah Saul el etuh lah el oaru nuh sel.\n^ par. 19 Ke kuhtuh pac mwe ahkuhtweyac lah ohiyac fuhkah enenuh in ahkkahlwemyeyuck nuh sin mwet sisilac kuh sie mwet suc sifacna eisacllah liki congregation, liye ke Kuhtuh Pac Mwe Ahkuhtweyac ke mwe lutlut se inge “Ohiyac Fuhkah Kuht Enenuh in Ahkkahlwemye Nuh Sin Mwet Sisilac.”


In sang mwe srihkasrak ke ma nga liye e Munich, Germany, ke yac pucspucs somlah ah. Lututacng in Sacnri se, ac kuht fuhfahsryucsr nuh ke toeni luhn misinacri. Ke nga ngwetlah ke winto ke stosah okwacn misin prestuhn, nga liyacack sie mwet shepherd sruokyac sikucl soko ke pahol, kol sip ah. Sip ah ukwacl nuh ke acn na ma el som nuh we. El fin mukwi nuh lacsac, sip ah ac ukwacl nuh lacsac. El fin mukwi nuh lacyot, sip ah ac ukwacl pacna. Nga oraclah srihkasrak se inmahsr